RM25 Bilion Suntikan Fiskal Tidak Mencukupi, Kerajaan Harus Berbelanja Lebih Besar

Share it

Perdana Menteri pada Jumaat telah mengumumkan Pakej Rangsangan Ekonomi Ke-2 bernilai kira-kira Rm250 bilion dengan nilai suntikan fiskal oleh kerajaan sebanyak RM25 bilion bagi merangsang ekonomi ekoran krisis Covid-19 yang memberi impak teruk terhadap ekonomi negara kita.

Bantuan utama yang diumumkan termasuklah Bantuan Prihatin Nasional kepada isi rumah B40 dan M40 dengan bayaran bantuan tunai sehingga RM1,600. Individu Bujang berpendapatan kurang dari RM4,000 turut menerima sehingga RM800 bantuan secara one-off. Pelajar juga menerima bantuan tunai sebanyak RM200 seorang

Inisiatif lain yang diumumkan oleh kerajaan semalam adalah peruntukan sebanyak RM5.9 bilion untuk pelaksanaan Program Subsidi Upah yang melibatkan 3.3 juta pekerja. Program ini memanfaatkan perusahaan dengan kerajaan menanggung sehingga RM600 kos gaji pekerja untuk tempoh tiga bulan dengan syarat perusahaan dapat membuktikan terdapat penurunan pendapatan melebihi 50% sejak 1 Januari 2020.

Pekerja barisan hadapan seperti doktor, jururawat serta staf perubatan yang lain turut menerima insentif tambahan sebanyak RM600 sebulan sehingga wabak ini berakhir. Anggota tentera, polis, imigresen dan lain-lain turut menerima elaun khas RM200 sebulan dalam tempoh yang sama.

Kerajaan juga memperuntukkan RM50 bilion untuk dana jaminan pinjaman kepada syarikat-syarikat dengan saiz pinjaman minimum RM20 juta bagi setiap syarikat. Selain itu, RM100 bilion yang termasuk di dalam nilai pakej turut melibatkan RM100 bilion penangguhan bayaran ansuran bulanan hutang manakala RM54 bilion lagi membabitkan pengeluaran wang serta pengurangan caruman KWSP.

Meskipun saiz nilai rangsangan ekonomi ini kelihatan besar iaitu bersamaan dengan 16.6% saiz Keluaran Dalam Negara Kasar ( KDNK ) negara, namun hakikatnya wang yang keluar dari poket kerajaan hanyalah bernilai RM25 bilion. Ini bermaksud nilai suntikan fiskal yang diperuntukkan hanyalah sekitar 1.6% daripada KDNK negara.

Suntikan RM25 bilion ini tidak mencukupi buat Malaysia untuk mengharungi tahun 2020 dan pasca-Covid 19. New Zealand sebagai contoh membelanjakan NZ$12.1 bilion ( RM31.6 bilion ) di dalam pakej rangsangan ekonomi yang diumumkan baru-baru ini. Jumlah ini bersamaan dengan 4% saiz ekonomi New Zealand.

Jiran kita, Singapura pula membuat suntikan fiskal sebanyak SG$17 bilion ( RM54 bilion ) ataupun kira-kira 3.5% dari KDNK mereka. Harus diingatkan kedua-dua negara ini hanya mempunyai populasi masing-masing 4.7 juta dan 5.6 juta orang sedangkan impak Covid-19 ini akan dirasai oleh lebih 30 juta rakyat Malaysia. Namun suntikan fiskal oleh Singapura dan New Zealand secara relatifnya jauh lebih tinggi berbanding Malaysia.

Institut Penyelidikan Ekonomi Malaysia pada beberapa hari lalu mengunjurkan ekonomi Malaysia akan menguncup 2.9% manakala 2.4 juta pekerjaan akan hilang. Pendapatan isi rumah turut dilaporkan akan menurun sehingga RM95 bilion sekaligus melembapkan suasana ekonomi negara.

Bantuan yang diumumkan oleh Perdana Menteri juga tidak mencukupi bagi rakyat Malaysia untuk mengharungi hari-hari yang mencabar ini. Sebagai contoh, keluarga B40 yang mempunyai seorang anak hanya memperoleh RM1,600 bantuan secara one-off yang dibayar secara dua kali.

Keluarga ini bukan saja kehilangan pendapatan buat sementara waktu akibat Perintah Kawalan Pergerakan. Pendapatan mereka selepas PKP ditamatkan juga tidak menentu akibat ekonomi yang semakin lembap.

Keluarga yang sama di Singapura sebagai contoh akan memperoleh sekitar $2400 ( *RM3,517 mengikut kiraan pariti kuasa beli SGD-MYR ) bantuan tunai daripada kerajaan.

Bagi individu yang kehilangan kerja akibat Covid-19 ini, bantuan yang diperoleh melalui Skim Insurans Pekerjaan hanyalah RM600 sebulan untuk tempoh enam bulan. Di Singapura, bagi pekerja yang bekerja sendiri yang terjejas dek kerana wabak ini akan memperoleh $1,000 ( *RM1,466 ) untuk tempoh 9 bulan.

Program Subsidi gaji berjumlah RM600 juga berkemungkinan besar tidak mampu membantu majikan untuk terus menggajikan pekerja mereka kerana kehilangan hasil sepanjang tempoh PKP serta jangkaan penurunan hasil yang mendadak selepas PKP ditamatkan.

Kerajaan perlu meningkatkan lagi subsidi gaji kepada pekerja bagi menggelakkan mereka dibuang. Singapura sebagai contoh akan membantu majikan yang menggajikan pekerja tempatan sehingga 75% daripada keseluruhan gaji pekerja yang berpendapatan kurang $4,600. New Zealand pula membantu majikan membayar sehingga $585.50 seminggu kepada pekerja untuk tempoh 12 minggu.

Jika jumlah subsidi gaji ini tidak cukup besar bagi meringankan tekanan aliran kewangan yang dihadapi oleh majikan, maka pihak majikan berkemungkinan besar akan memilih untuk mengurangkan jumlah pekerja

Suntikan fiskal kerajaan berjumlah RM25 bilion sememangnya tidak mencukupi dalam mengharungi hari-hari yang mencabar ini. Jika mengambil Singapura sebagai penanda aras, kerajaan Malaysia sepatutnya menyuntik kira-kira RM53 bilion bagi menyelamatkan ekonomi Malaysia.

Dalam
artikel yang lepas
, penyelidik ekonomi, Zouhair Rosli mencadangkan hampir RM50 bilion peruntukan bagi mengurangkan impak negatif Covid-19. Beliau menambah;

“Ada bekas Menteri yang mengatakan bahawa dua pertiga daripada ekonomi negara kini dipacu oleh sektor swasta. Harus diingat, siapakah sektor swasta ini? Jika kita mengetahui siapakah yang terlibat dalam sektor swasta ini, sudah tentu kita akan melakukan apa sahaja cara untuk memastikan sektor swasta ini dipertahankan sebaik mungkin.

Adakah perbelanjaan sektor swasta di pacu oleh syarikat-syarikat besar? Tidak. Orang-orang kaya? Tidak. Sektor swasta ini melibatkan jumlah perbelanjaan isi rumah di dalam negara ini. Daripada kesemua jumlah perbelanjaan ini, lebih 60% di pacu oleh isi rumah berpendapatan rendah dan sederhana. Dalam kata lain, daripada RM100 perbelanjaan swasta di jana di Malaysia, RM62 dijana oleh golongan berpendapatan rendah dan sederhana.

Bantuan yang diberikan kerajaan sekarang tidak mencukupi, tersasar, dan hanya diberikan dalam masa dua bulan. Ini tidak mencukupi untuk mereka yang berpendapatan rendah dan sederhana. Singapura sudah menyediakan pakej bantuan secara terus selama 6 bulan atau sehingga hujung tahun ini. Bantuan yang diberikan kerajaan Singapura juga adalah lebih bersasar dan mencukupi.

Seorang Makcik Kiah di Singapura akan menerima bantuan sebanyak RM1,466 setiap bulan ( dikira berdasarkan pariti kuasa beli ). Dan jumlah bantuan bulanan ini akan berlanjutan selama 9 bulan sehingga hujung tahun ini.
Saya ulang, 9 bulan
.

Data terkini menunjukkan purata perbelanjaan isi rumah yang berpendapatan rendah adalah sebanyak RM2,284 sebulan. PRE-2 yang diumumkan semalam hanya memberi RM800 sebulan kepada mereka sehingga bulan Mei. Bagaimana pula dengan golongan pertengahan? Perbelanjaan bulanan mereka adalah sebanyak RM4,104 sebulan dan mereka hanya menerima bantuan sebanyak RM500 sebulan.

Kerajaan sepatutnya memberi bantuan paling kurang 50% (RM1,142) atau separuh daripada perbelanjaan bulanan untuk golongan berpendapatan rendah, dan 25% (RM1,026) untuk golongan pertengahan.

Bantuan harus disalurkan kepada individu dan bukan isi rumah. Ada dua golongan yang boleh diberi bantuan. Pertama, setakat ini, dianggarkan sekitar 1.4 juta peniaga kecil yang berpendapatan bawah RM5,000 sebulan. Ianya sama seperti kes Makcik Kiah yang disebut semalam. Bantuan sebanyak RM1,000 sebulan harus diberikan selama 6 bulan iaitu sehingga September tahun ini.

Kedua, subsidi gaji juga harus diberikan kepada individu (sekali lagi, bukan isi rumah) yang bergaji kurang dari RM5,000 sebulan dan bantuan disalurkan kepada pihak majikan. Bantuan boleh diberikan sebanyak RM1,000 setiap bulan juga selama 6 bulan. Pakej yang dicadangkan ini memerlukan perbelanjaan terus daripada kerajaan sekitar RM50 billion.

Daripada jumlah RM50 billion ini, 83% dibelanjakan untuk subsidi gaji dan selebihnya dibelanjakan untuk membantu peniaga-peniaga kecil yang lain. Perbelanjaan untuk subsidi gaji adalah amat penting untuk memastikan mereka yang masih mempunyai pekerjaan tetap mempunyai pekerjaan sehingga krisis ini reda. Dalam erti kata lain, ini adalah untuk mempertahankan pekerjaan yang sedia ada daripada lesap akibat krisis kesihatan yang melanda sekarang.

Kita harus pastikan bahawa ekonomi berada dalam keadaaan yang tidak terlalu teruk sebaik sahaja wabak Covid-19 ini reda. Bukan dengan bercakap tentang soal fiskal dan agensi penilaian kredit yang mana ianya sudah tidak memberi apa-apa makna kepada negara pada masa sekarang. Singapura telah mengumukan pakej perbelanjaan terbaru sebanyak RM17 billion.

Ini bersamaan dengan 3.5% daripada KDNK. Kerajaan Singapura juga bersedia menerima kenyataan di mana perbelanjaan deficit negara tersebut akan melonjak lebih tinggi pada kadar 7.9% hasil daripada perbelanjaan pakej rangsangan ekonomi mereka yang terbaru.

Ini bukanlah masa untuk berkira-kira tentang hasil kepada kerajaan untuk kerajaan berbelanja. Kerajaan mampu berbelanja lebih daripada hasil yang diperolehi. Apa yang lebih penting ialah kita harus pastikan perbelanjaan itu tepat kepada mereka yang memerlukan untuk menjana ekonomi pada situasi hari ini.
Kita harus ingat, kerajaan bukanlah syarikat swasta!
” tegasnya lagi

Kebanyakkan langkah-langkah pakej rangsangan ekonomi yang diumumkan semalam tidak melibatkan aliran wang daripada kerajaan ke dalam ekonomi. Penangguhan bayaran ansuran hutang sebagai contoh melibatkan RM100 bilion wang rakyat yang sudah pun berada di dalam sistem ekonomi.

Begitu juga dengan langkah mengeluarkan wang KWSP sebanyak RM500 sebulan untuk tempoh 12 bulan yang akan memberi kesan di hari tua. Langkah ini juga tidak membantu keseluruhan pekerja di Malaysia. Kajian oleh Institut Penyelidikan Khazanah mendapati lebih 40% pencarum KWSP tidak mempunyai lebih dari RM6,000 di dalam akaun 2 mereka.

Penyelidik Sosio-ekonomi, Dr. Mohd Ariff Daud turut menzahirkan keresahan beliau terhadap Pakej Rangsangan ini;

” Dari satu sudut, pakej ini positif kerana kerajaan sedar akan keperluan rakyat yang keputusan sumber pendapatan melalui pemberian BPN. Namun dari sudut lain kita lihat kerajaan seakan terlalu optimistik, seakan krisis ini akan selesai dalam masa 2-3 bulan sahaja. Sedangkan Bank Negara Malaysia secara tersirat membuat unjuran krisis ini akan berlarutan sehingga hujung tahun. Kerajaan sekadar menyediakan pakej membendung wabak COVID-19, dan bukan pakej menghadapi krisis ekonomi yang mendatang selepas ini. “

Kerajaan seharusnya berbelanja besar bagi menempuhi saat-saat gentir seperti ini. Bantuan tunai harus diperluaskan untuk tempoh yang lebih lama dan golongan yang terdedah ( vulnerable ) haruslah diutamakan bagi memberikan nafas baru sejurus PKP ditamatkan.

Pendekatan ekonomi lapuk yang mementingkan defisit fiskal dan status penarafan kredit tidak terpakai pada detik seperti ini. Krisis ini bukanlah hanya sekadar krisis ekonomi yang pernah kita lalui pada 2008 dan 1998. Krisis ini turut melibatkan krisis kesihatan yang tidak pernah berlaku dalam sejarah negara kita. Justeru, pendekatan konvensional tidak lagi terpakai pada waktu seperti ini. Langkah yang lebih agresif dan radikal perlu diambil SEKARANG.

Ingatlah, apa yang kita lakukan sekarang bukan hanya untuk menampan impak negatif akibat Covid-19, tetapi untuk memberikan harapan, sokongan dan membina masa depan yang lebih cerah buat segenap lapisan rakyat Malaysia dalam menempuhi hari-hari yang mendatang. Bak kata ahli falsafah Denmark, Kierkegaard,
Life can only be understood backwards; but it must be lived forwards.

Ikuti Ekonomi Rakyat di Telegram


Rokok Seludup – Kerajaan Hilang RM5.1 Bilion pada 2018

Share it

Sejak tahun 2010, harga rokok di Malaysia meningkat hampir 70%. Rokok premium seperti Dunhill dan sebagainya hanyalah berharga RM10 sekotak pada tahun 2010 dan kini meningkat melebihi RM17.00. Manakala harga rokok sub-premium pula meningkat dari RM8.50 kepada Rm15.50 dalam tempoh yang sama.

Tindakan kerajaan yang beransur-ansur menaikkan kadar cukai dan duti rokok bukan sahaja gagal mengurangkan kadar perokok di Malaysia bahkan telah mencetuskan masalah baru iaitu isu rokok seludup.

Meskipun harga rokok meningkat hampir 70% sejak 2010, peratusan perokok di Malaysia kelihatan kekal sama di atas paras 20%. Walaupun terdapat penurunan kadar perokok dari 23.1% pada 2011 kepada 22.8% pada 2016, kadar ini lebih tinggi berbanding tahun 2006 iaitu 21.5%.

Berbanding negara-negara serantau, peratusan perokok di Malaysia lebih tinggi berbanding Thailand, Brunei dan Singapura yang masing-masing mempunyai peratusan perokok sebanyak 19.9%, 16.9% dan 16.5%. Peratusan perokok di Indonesia pula agak tinggi berbanding negara serantau yang lain iaitu 39.4%. Tidak hairanlah pemilik Gudang Garam di Indonesia tersenarai sebagai salah seorang individu paling kaya di Indonesia.

Permasalahan rokok seludup juga memberi kesan kepada hasil percukaian negara. Oxford Economics dalam laporannya bertajuk The Economics of Illicit Tobacco Trade in Malaysia menyatakan bahawa kerajaan telah kehilangan RM5.1 bilion hasil cukai dan duti eksais tembakau pada tahun 2018. Rokok seludup juga menguasai 59% pasaran rokok Malaysia dimana angka ini lebih tinggi berbanding Brazil dan Ecuador.

Sarawak merekodkan kadar penggunaan rokok seludup tertinggi dengan 83.5% daripada keseluruhan pasaran diikuti oleh Sabah ( 81.3% ) dan Kelantan ( 78.0% ). Perlis pula mencatatkan peratusan terendah rokok seludup dengan 39.3% dari keseluruhan pasaran rokok.

Jumlah penggunaan rokok seludup juga meningkat dari 7.9 bilion batang pada 2013 kepada 12 bilion batang pada 2018 manakala rokok yang sah pula menurun dari 14.2 bilion batang kepada 8.3 bilion batang dalam tempoh yang sama.

Dimana Silapnya?

Teori ekonomi secara amnya menjangkakan bahawa peningkatan cukai terhadap rokok akan menambahkan lagi hasil kerajaan kerana perokok dianggap akan terus membeli rokok kerana tabiat merokok ini agak sukar dihentikan. Namun hakikatnya, kelompongan di pelbagai sektor telah membuka pasaran baru rokok seludup yang jarang sekali kita dengar sebelum tahun 2010.

Kegagalan ini perlu diambil iktibar oleh pihak bertanggungjawab agar situasi seperti ini tidak berulang kembali di masa hadapan. Dua kilang rokok yang dilaporkan ditutup pada 2013 mengakibatkan ekonomi Malaysia kehilangan sekitar RM831 juta dengan 590 orang hilang pekerjaan.

Namun bagi perokok, kemasukan rokok seludup secara besar-besaran ke Malaysia merupakan suatu rahmat. Rokok sub-premium yang dahulunya pada 2010 berharga RM8.50 boleh digantikan dengan rokok seludup berharga sekitar RM4.50 sekotak. Ini bermaksud perokok menikmati kira-kira 50% diskaun sekarang berbanding beberapa tahun lalu.

Laporan Oxford Economics juga menyatakan bahawa terdapat peningkatan 5% penggunaan rokok secara keseluruhan apabila kerajaan meningkatkan kadar duti eksais.

Saham BAT Terus Menjunam

Saham syarikat tembakau terkemuka, British American Tobacco yang mengeluarkan rokok-rokok popular seperti Dunhill, Pall Mall dan Kent terus mengalami penurunan harga. Sekitar tahun 2010, nilai saham BAT adalah sekitar RM44 sesaham dan pernah merekodkan paras tertinggi pada tahun 2014 dengan harga saham setinggi RM73. Namun kini, saham BAT terus merudum sehingga didagangkan dengan harga serendah RM12 sesaham.

Penyusutan nilai saham BAT ini berpunca dari penurunan keuntungan yang dicatatkan oleh BAT. Keuntungan dari operasi menurun dari RM651 pada 2017 kepada RM637 juta pada 2018. Keuntungan mereka pada kebelakangan ini hampir separuh dari keuntungan yang dicatatkan pada tahun 2014 iaitu RM1,243 juta.

Syarikat-syarikat rokok seperti BAT kini menempuhi detik-detik sukar bukan saja kerana peningkatan cukai eksais tetapi juga dengan pengenalan rokok-rokok elektronik sekaligus menjadikan rokok konvensional semakin tidak mendapat sambutan dari orang ramai.

Follow us on

Ikuti Ekonomi Rakyat di Telegram


Sampah, Bukan Sekadar Sampah

Share it
Bagi mereka yang lahir antara tahun 1990an sehingga awal 2000an, pastinya biasa menonton filem animasi WALL-E yang ditayangkan di pawagam sekitar tahun 2008. Filem animasi berdurasi 97 minit ini mengisahkan mengenai kehidupan sebuat robot yang bernama WALL-E, yang ditugaskan untuk mengutip timbunan sampah sarap yang begitu banyak di Bumi pada masa hadapan.

Digambarkan dalam filem animasi WALL-E ini, pada ketika itu manusia terpaksa berpindah dari planet Bumi kerana timbunan sampah sarap yang terlampau banyak ini menyebabkan Bumi tidak lagi sesuai untuk didiami manusia dengan selamat. Amalan membeli-belah serta pembaziran yang keterlaluan telah menyebabkan begitu banyak sampah terhasil sehingga memenuhi hampir keseluruhan kawasan Bumi.

Mungkin situasi planet Bumi pada ketika ini belum sampai tahap sebegitu teruk seperti yang digambarkan dalam filem animasi WALL-E. Namun, sedar ataupun tidak, sisa ataupun sampah semakin lama semakin banyak dihasilkan oleh manusia, baik yang berpunca dari aktiviti domestik isi rumah mahupun aktiviti komersial seperti aktiviti pertanian, projek pembinaan serta kilang pembuatan.

Malaysia Bakal Kehabisan Ruang Pembuangan Sampah Menjelang 2050

Di Malaysia misalnya, hampir 39,936 tan sampah dibuang setiap hari sepanjang tahun 2022, menurut data penjanaan kutipan sampah yang diterbitkan Harian Metro bertarikh 20 Julai 2021. Secara tahunannya, Malaysia menghasilkan hampir 13.5 juta tan sampah. Apa yang lebih merisaukan, angka ini semakin lama semakin bertambah seiring dengan pertambahan jumlah penduduk Malaysia.

Sebagai perbandingan, hanya 19,000 tan sampah dibuang setiap hari di negara ini pada tahun 2005, atau secara puratanya seorang rakyat Malaysia membuang kira-kira 0.8kg sampah sehari. Walaubagaimanapun, angka purata itu meningkat kepada 1.1kg sampah sehari pada tahun lepas, bersamaan dengan 39,936 tan sampah sehari!

Mungkin bagi rakyat Malaysia secara amnya, apa yang penting dalam hal ini ialah membuang sampah di tempat pembuangan sampah yang sepatutnya. Namun begitu, meskipun wujud tempat pembuangan serta pelupusan sampah, sekiranya sampah sarap ini terus menerus bertambah saban tahun, maka tidak mustahil tempat pembuangan sampah ini akan kehabisan ruang suatu hari nanti.

Menurut kenyataan Ketua Pegawai Operasi Alam Flora, Azahari Zainal Abidin, Malaysia dijangka kehabisan tempat pembuangan sampah menjelang tahun 2050 sekiranya trend peningkatan pembuangan sampah ini berterusan, lapor NST bertarikh 11 Mac 2023.

Lebih-lebih lagi, tidak semua sampah ini mempunyai tempoh pelupusan yang sama. Bagi sampah dalam kategori plastik misalnya, ada yang mengambil masa mencecah puluhan, malahan ratusan tahun untuk terurai secara semula jadi.

Mungkin ada yang beranggapan masalah sudah selesai apabila sampah ini dibuang ke tong sampah. Namun begitu, meskipun sampah ini berjaya dikumpulkan di tapak pembuangan sampah sekalipun, sebuah lagi masalah yang perlu dihadapi ialah pencemaran bau serta alam akibat pelepasan gas berbahaya seperti gas metana yang terhasil dari penguraian bahan kimia organik oleh bakteria.

Gas metana ini bersifat mudah terbakar serta berbahaya sekiranya dihidu oleh manusia. Beberapa tahun lepas, beberapa buah sekolah di Pasir Gudang, Johor terpaksa ditutup seketika apabila sekumpulan pelajar pengsan akibat terhidu gas metana yang dilepaskan ke sebuah sungai berhampiran oleh sebuah kilang yang tidak bertanggungjawab.

Dalam masa yang sama, segelintir rakyat Malaysia juga lebih suka membuang sampah merata-rata berbanding membuangnya di tempat pembuangan sampah yang sepatutnya. Golongan sebegini mempunyai tanggapan bahawa lambat-laun sampah tersebut akan dikutip juga oleh syarikat pengurusan sampah.

Sikap yang sedemikian menyebabkan kos menguruskan sampah menjadi lebih rumit serta mahal kerana sampah tidak dibuang di tempat yang sepatutnya. Sampah yang dibuang secara sesuka hati ini juga seringkali menjadi punca kepada longkang dan saluran air tersumbat, sehingga mengakibatkan fenomena banjir semakin memburuk sejak kebelakangan ini, terutamanya di bandar-bandar besar di seluruh negara.

Kos wang dan tenaga juga terpaksa dikeluarkan dengan begitu tinggi, semata-mata untuk membersihkan sampah yang terkumpul daripada sesuatu acara sambutan sahaja. Sebagai contoh, Alam Flora Sdn Bhd dilaporkan terpaksa mengutip hampir 9 tan sampah di sekitar KLCC, Bukit Bintang dan Dataran Merdeka ketika Sambutan Tahun Baru 2020.

Pengurusan Sampah di Malaysia Perlu Lebih Mampan dan Sistematik

Antara jalan keluar bagi memastikan pengurusan sampah di Malaysia lebih mampan dan sistematik ialah dengan menyemak semula kaedah bagaimanakah sampah-sampah ini diuruskan dari mula sehingga akhir.

Di Malaysia, undang-undang berkaitan pengurusan sampah tertakluk di bawah Akta Pengurusan Sisa Pepejal dan Pembersihan Awam (Akta 672). Akta ini mula dikuatkuasakan pada 1 September 2011 di seluruh Semenanjung Malaysia, Wilayah Persekutuan kecuali Labuan, Pulau Pinang, Perak, Selangor, Terengganu dan Kelantan.

Lazimnya, perkhidmatan pengurusan sampah dan kebersihan awam bagi sisa pepejal isi rumah diswastakan kepada syarikat-syarikat seperti Alam Flora Sdn Bhd (Pahang, Putrajaya dan Kuala Lumpur) dan E-Idaman Sdn Bhd (Perak, Pulau Pinang, Kedah dan Perlis), terutamanya di negeri-negeri dan Wilayah Persekutuan yang berada di bawah Akta 672.

Manakala di negeri-negeri yang tidak menandatangani Akta 672 seperti Selangor misalnya, syarikat yang dimiliki oleh Kerajaan negeri, Kumpulan Darul Ehsan Berhad Waste Management Sdn. Bhd. (KDEB) diamanahkan bagi menguruskan sisa pepejal di negeri tersebut.

Meskipun ketika ini terdapat 176 tapak pelupusan sampah di seluruh negara, konsep yang sering digunakan dalam pengurusan sampah di negara ini lebih tertumpu kepada pendekatan linear semata-mata, iaitu pengumpulan, penghantaran serta pemprosesan sampah semata-mata.

Sedangkan di negara-negara maju, kebanyakannya sudah mula menggunakan konsep ekonomi pekeliling (circular economy) yang lebih mampan dalam menguruskan sampah. Apa yang menariknya, konsep sebegini tidak memandang sampah itu sebagai sesuatu yang layak dibuang semata-mata tanpa sebarang nilai. Bahkan, konsep ekonomi pekeliling ini cuba sedaya upaya untuk memanfaatkan sampah yang dihasilkan ini, dengan pendekatan ‘waste-to-wealth’.

Sebagai contohnya di Singapura, sampah dibakar menggunakan insinerator. Haba yang terhasil daripada pembakaran sampah dalam insinerator ini dimanfaatkan untuk menjana elektrik bagi kegunaan domestik, turut dikenali dengan konsep waste-to-energy (WTE). Insinerator di Singapura mempunyai kapasiti pembakaran sampah sebanyak 2.8 juta tan setahun.

Abu yang terhasil daripada pembakaran sampah dalam insinerator ini seterusnya ditukarkan menjadi pasir yang dikenali sebagai NEWSand, yang boleh digunakan sebagai bahan projek-projek pembinaan. Penggunaan pasir ini dalam sektor pembinaan di Singapura lantas melengkapkan konsep ekonomi pekeliling tersebut.

Namun, apa yang menyedihkan di Malaysia, konsep ‘waste-to-wealth’ ini tidak digunakan untuk menguruskan sampah domestik dengan berkesan. Sebaliknya, konsep ini seakan-akan disalah erti apabila sesetengah golongan kapitalis di Malaysia tidak segan silu mengimport sampah yang dihantar daripada negara-negara maju seperti UK, Canada dan Perancis.

Lebih ironi, negara-negara maju ini turut sama tidak segan silu menerbitkan data dan statistik pembuangan sampah, konon-kononnya negara mereka lah yang paling sedikit mengeluarkan sampah. Manakala, negara-negara Asia Tenggara seperti Malaysia, Filipina dan Indonesia ditampilkan seolah-olah antara yang paling banyak membuang sampah didunia.

Undang-undang juga perlu dikuatkuasakan supaya insiden-insiden pembuangan sisa berbahaya seperti bahan kimia dan radioaktif oleh pihak industri yang tidak bertanggungjawab tidak berulang lagi sehingga menjejaskan tahap kesihatan penduduk setempat serta mencemarkan alam sekitar. Hukuman yang lebih berat wajar dikenakan ke atas mereka sebagai satu pengajaran yang lebih berkesan.

Sebagai contoh, baru-baru ini Kerajaan telah meminda Akta Industri Perkhidmatan Air 2006 (Akta 655) dengan menaikkan denda pencemaran air daripada RM100,000 kepada RM1 juta kepada pelaku jenayah pencemaran air. Hukuman penjara juga dipanjangkan daripada hanya setahun kepada 15 tahun.

Penggunaan Insinerator Mungkin Jawapannya, Namun Mampukah Malaysia?

Walaupun penggunaan insinerator yang mengguna pakai konsep WTE ini kedengaran seperti solusi yang terbaik buat Malaysia, namun beberapa isu perlu dilihat dengan lebih mendalam. Antaranya ialah kos operasi yang mencecah jutaan ringgit. Selain itu, bayaran yuran tipping bagi insinerator juga melebihi RM100 bagi satu tan sampah, jauh lebih tinggi berbanding RM30-RM40/tan yang dikenakan oleh tapak pelupusan sampah ketika ini.

Insinerator juga sesuai untuk dilaksanakan di Singapura kerana sisa makanan yang dihasilkan mereka begitu sedikit, kira-kira hanya 10% daripada keseluruhan sisa pepejal perbandaran (MSW) yang terkumpul. Manakala di Malaysia pada tahun 2018, lebih 15,000 tan sisa makanan dihasilkan dalam masa hanya satu hari, atau menyamai separuh daripada MSW yang dihasilkan, seperti yang disebut dalam sebuah kajian oleh Universiti Kebangsaan Malaysia (UKM). Sisa makanan yang secara semula jadinya basah ini menimbulkan kesukaran untuk dibakar dalam insinerator.

Namun, kajian UKM tersebut menekankan kepentingan kaedah pra-rawatan seperti pengeringan sisa makanan dijalankan terlebih dahulu supaya penggunaan insinerator akan menjadi lebih mudah untuk melupuskan sisa makanan ini. Hal ini kerana secara kebiasaannya, tidak ada masalah bagi insinerator untuk membakar sisa makanan. Apa yang menjadi masalah ialah jika sisa makanan itu basah, kerana akan menjejaskan haba dan tekanan insinerator tersebut.

Sebenarnya, sisa makanan juga berpotensi untuk ditukarkan menjadi pelet makanan haiwan ternakan dan peliharaan. Namun, disebabkan sisa makanan ini tidak diasingkan dengan begitu baik dan sering bercampur dengan sampah-sampah lain, maka proses dan kos untuk mengasingkan sisa makanan ini menjadi mahal dan rumit.

Maka disebabkan inilah, di samping memupuk kesedaran rakyat Malaysia supaya tidak membuang sampah merata-rata, apa yang lebih penting ialah memupuk mereka supaya bersederhana dalam membeli belah, agar sisa makanan dapat dikurangkan, terutamanya ketika musim perayaan atau musim bulan Ramadan. Hal ini kerana ketika musim sebeginilah, jumlah pembuangan sampah, terutamanya makanan, melonjak dengan begitu ketara sekali. Menurut SWCorp, sisa makanan dari bazar Ramadan di Negeri Sembilan sahaja dijangka naik 15% tahun ini kepada 2,500 tan metrik.

Sekiranya semua pihak gagal memainkan peranan masing-masing dalam menguruskan sampah dengan lebih efektif dan mampan, maka tidak mustahil suatu hari nanti apa yang digambarkan dalam filem animasi WALL-E sebentar tadi akan benar-benar menjadi kenyataan di planet Bumi ini pada suatu hari nanti.

Ikuti Ekonomi Rakyat di Telegram


Scalpers (Ulat Tiket) – Satu Malapetaka Buat Pengguna

Share it
Tik…tik…tik
 halus kedengaran bunyi jarum saat jam bergerak. Anda sudah berada di hadapan komputer riba sejak 30 minit yang lepas menunggu beberapa minit sahaja lagi sebelum portal tiket konsert artis kegemaran anda dibuka. Laman sesawang yang sama turut dibuka di telefon pintar yang digenggam erat di sebelah tangan kiri.

Tiga minit, dua minit, satu minit, 10 saat…Tepat jam 12 tengahari portal tersebut dibuka. Berbekalkan adrenalin yang tinggi, anda bergerak pantas dengan mengklik tiket yang mahu dibeli dan memilih slot tempat duduk yang diinginkan

Hati menjadi teruja memikirkan konsert tersebut, namun tetap resah dan gelisah dengan seribu satu harapan agar urusan pembelian tiket ini lancar.

Namun, tanpa diduga tiba-tiba laman sesawang tiket itu tergendala apabila anda mahu membuat pembayaran.

Dengan berdebar-debar anda klik berulang kali butang ‘refresh’. Klik, klik, klik… Perhatian dialihkan pula kepada telefon pintar dengan harapan agar pembelian boleh dibuat menerusi telefon pintar pula.

Namun sama sahaja, beberapa minit sudah pun berlalu.

Apabila akhirnya anda berjaya memasuki semula laman sesawang itu, jualan tiket telah habis. Alangkah malangnya nasib….

Hiburan, satu perkara yang tidak asing dalam kehidupan seseorang manusia. Hiburan sering dijadikan sebuah ‘escapisme’ untuk lari sebentar daripada dunia realiti. Hiburan wujud dalam pelbagai jenis bentuk yang lazimnya berunsurkan sukan atau kesenian.

Saban tahun, industri hiburan menjana berbillion-billion ringgit terhadap ekonomi negara. Memetik data Jabatan Perangkaan Malaysia (DOSM), sub-sektor kesenian, hiburan dan rekreasi menjana output kasar bernilai RM11.0 billion pada tahun 2021, kira-kira 0.71% daripada keluaran dalam negara kasar (KDNK) Malaysia yang berjumlah RM1.55 trillion.

Pecahan mengikut aktiviti mendapati output kasar bagi sub-sektor ini disumbangkan sebahagian besarnya oleh sukan dan rekreasi (88.7%), diikuti muzium, hiburan dan kebudayaan (8.9%). Aktiviti kesenian, hiburan dan kreatif mencatatkan output kasar yang terendah sebanyak RM0.3 billion, atau 2.4% sahaja daripada keseluruhan output kasar sub-sektor ini. Persembahan secara langsung atau ‘
live
’ seperti konsert, opera dan teater tergolong dalam aktiviti kesenian, hiburan dan kreatif ini.

Di negara ini, sistem ekonomi dan urusan jual beli lazimnya dijalankan secara terbuka, dengan pemantauan berkala pihak berkuasa menerusi bidang kuasa masing-masing serta undang-undang sedia ada. Antara kelebihan yang wujud pada sistem ekonomi pasaran terbuka atau ‘
free market
’ ialah kebebasan yang diberikan kepada mana-mana individu untuk membeli barangan yang dijual dalam pasaran secara sah, asalkan tidak melanggar undang-undang yang ditetapkan. Perkara ini membolehkan sesiapa sahaja dibenarkan untuk terlibat dalam aktiviti jual beli dalam ekonomi.

Namun, pasaran ini tidaklah sempurna, lebih-lebih lagi dengan sikap pengguna yang kadangkala sukar dijangka, walaupun secara teorinya mereka ini diandaikan bersikap rasional. Kelemahan yang ada pada sistem ekonomi ini menyebabkan sesetengah golongan mudah mengambil kesempatan dengan membolot sumber-sumber yang terhad demi keuntungan diri sendiri semata-mata tanpa menghiraukan orang lain.

Bagaimana Golongan ‘
Scalpers
’ Mengambil Kesempatan?

Misalnya, baru-baru ini tular di akhbar dan media sosial mengenai jualan tiket konsert jelajah Coldplay: Music of the Spheres World Tour yang habis terjual dalam masa yang begitu singkat. Tidak lama selepas itu, ada sebahagian tiket-tiket ini dijual semula dengan harga yang berkali ganda lebih mahal berbanding harga asal. Misalnya, harga tiket termurah, iaitu RM228 (AS$67), dilapor telah dijual semula pada harga RM1,749, lapan kali ganda lebih tinggi dari harga asal, menurut akhbar The Star.

Ini bukanlah pertama kali masalah ini terjadi. Bahkan, konsert-konsert yang dijalankan sebelum ini di Malaysia melibatkan artis-artis ternama seperti Ed Sheeran dan BLACKPINK turut dicemari dengan insiden penjualan semula oleh golongan yang disebut sebagai ‘
scalpers
’ atau ‘ulat tiket’ ini. Bukan setakat konsert, bahkan jualan barangan dan perkhidmatan lain seperti konsol permainan PlayStation®5 dan Kad NFC Touch ‘n Go juga tidak dapat lari dari menjadi mangsa kerakusan golongan ‘
scalpers
’ ini.

Antara taktik yang sering digunakan ‘
scalpers
’ dalam merebut slot pembelian atas talian ialah dengan menggunakan bot. Meskipun secara kebiasannya laman sesawang jualan mewajibkan setiap pembeli melengkapkan verifikasi manusia seperti sistem CAPTCHA (Completely Automated Public Turing Test to Tell Computers and Humans Apart), bot-bot yang digunakan ‘
scalpers
’ ini cukup bijak, terutamanya dalam memanipulasi alamat protokol Internet (IP) sehingga kelihatan seolah-olah dimiliki oleh individu-individu sebenar.

Tidak cukup dengan itu, penggunaan bot-bot ini pada jumlah yang begitu banyak dalam satu masa yang sama menyebabkan laman sesawang jualan menjadi sesak, perlahan atau tidak berfungsi. Penggunaan bot-bot ini membolehkan ‘
scalpers
’ bergerak lebih pantas dalam merebut membeli tiket dalam kuantiti yang banyak berbanding pengguna biasa. Akibatnya, pengguna biasa yang penuh keterujaan setia menanti jualan tersebut tidak dapat membuat pembelian yang diidam-idamkan.

Golongan ‘
Scalpers
’ Wujud Kerana Terdapat Permintaan?

Namun, jika diperhatikan dengan lebih mendalam, golongan ‘
scalpers
’ ini wujud kerana terdapat permintaan. Ada sesetengah individu yang mungkin dikategorikan sebagai ‘
die-hard fans
’ ini tidak kisah sekiranya mereka terpaksa berbelanja ribuan ringgit, berkali ganda lebih mahal berbanding harga sebenar, asalkan mereka dapat apa yang mereka mahukan. Kewujudan ‘
scalpers
’ serta keinginan membuak pembeli-pembeli ini menyebabkan isu ini sukar ditangani kerana permintaan sentiasa ada.

Walaubagaimanapun, perkara ini tidaklah boleh disalahkan sepenuhnya kepada peminat-peminat yang sanggup membeli pada harga yang mahal ini. Hal ini kerana umum diketahui Malaysia bukanlah sebuah negara pilihan utama apabila artis-artis ternama ini mahu mengadakan siri jelajah konsert, berbanding negara-negara jiran seperti Singapura, Indonesia dan Thailand.

Sebagai contoh, sebuah band rock dari UK, Artic Monkeys yang telah melangsungkan konsert jelajah Asia sekitar Februari hingga Mac tahun ini. Band ini mengadakan konsert di Singapura, Hong Kong, Filipina, Thailand, Jepun dan Indonesia, tetapi tidak di Malaysia. Begitu juga dengan Taylor Swift, penyanyi yang cukup popular dengan lagu-lagu hits seperti Love Story, Anti-Hero dan All Too Well, yang bakal mengadakan konsert selama enam hari di Stadium Nasional Singapura pada awal Mac tahun hadapan. Singapura merupakan satu-satunya negara Asia Tenggara yang menjadi destinasi pilihan konsert jelajah Taylor Swift bagi kalendar tahun 2024.

Disebabkan inilah ada sesetengah golongan yang tidak kisah mahu membayar harga yang mahal, kerana mereka merasakan konsert-konsert ini jarang diadakan di Malaysia, berbanding di negara-negara jiran yang lain.

Undang-Undang Lebih Tegas Diperlukan bagi Tangani Isu ‘
Scalpers
’

Bapa ekonomi moden Adam Smith, yang mempopularkan teori ekonomi klasik pasaran bebas, percaya bahawa setiap manusia mempunyai kepentingan diri atau ‘
self-interest
’. Menurut beliau, ‘
self -interes
t’ inilah yang menjadi kuasa ‘tangan ghaib’ atau ‘
invicible hand
’ yang akan menggerakkan aktiviti ekonomi. Beliau berhujah kerana setiap manusia sudah tentu mahukan yang terbaik untuk diri sendiri; pembeli mahukan barangan yang berkualiti, penjual mahu meraih keuntungan. Maka, beliau percaya peranan Kerajaan dalam ekonomi sepatutnya terhad sahaja kerana dikhuatiri akan menjejaskan pasaran bebas ini dari berfungsi secara optimum.

Namun, hakikatnya ‘
self-interest
’ yang melampau menyebabkan timbulnya pelbagai masalah yang lebih rumit dalam pasaran, termasuklah isu golongan ‘
scalpers
’ ini yang lebih mementingkan keuntungan semata-mata. Maka, peranan Kerajaan diperlukan untuk mengawal selia daripada perkara ini terus berlaku. Tanggungjawab serta akauntabiliti juga harus dipikul pihak pengurusan jualan tiket bagi memastikan insiden sebegini setidak-tidaknya dapat dikawal dengan baik. Sebagai contoh, Ticketmaster Entertainment, sebuah syarikat jualan tiket atas talian di Amerika Syarikat, yang memberi jaminan akan membatalkan tiket sekiranya didapati dijual semula di pasaran.

Di Malaysia malangnya, tiada akta atau undang-undang khusus untuk mengawal aktiviti penjualan semula oleh golongan ‘
scalpers
’ ini. Hanya baru-baru ini sahaja Kementerian Perdagangan Dalam Negeri dan Kos Sara Hidup serta Kementerian Komunikasi dan Digital mengeluarkan kenyataan bahawa sebuah rang undang-undang baharu akan digubal untuk mengatasi masalah ini.

Penggubalan rang undang-undang ini sememangnya diperlukan bukan sahaja untuk memelihara pengguna, bahkan untuk memastikan urusan penganjuran konsert di negara ini tidak dipenuhi dengan pelbagai isu yang berisiko menyebabkan Malaysia terus dipinggirkan dari menjadi destinasi pilihan penganjuran konsert artis-artis ternama.

Di Amerika Syarikat, Akta Better Online Ticket Sales (BOTS) yang berkuat kuasa sejak tahun 2016 diluluskan bagi menghalang mana-mana individu atau organisasi dari menggunakan bot-bot bagi membeli tiket-tiket yang dijual atas talian secara pukal, lalu dijual berkali ganda lebih mahal. Akta di bawah kawal selia Suruhanjaya Perdagangan Persekutuan AS ini menetapkan denda sebanyak AS$16,000 (RM74,656) kepada pesalah.

Manakala di Australia, akta Fair Trading 1987 dipinda dengan memasukkan sebuah undang-undang khusus yang menyentuh isu ‘
scalpers
’, diberi nama Fair Trading (Ticket Scalping) Amendment Act 2018. Menerusi pindaan akta ini, mana-mana pihak dilarang untuk menjual semula tiket pada harga yang melebihi 110% daripada kos asal tiket tersebut. Sekiranya didapati bersalah, denda ialah sebanyak A$100,000 (RM312,508) kepada korporat, serta A$20,000 (RM62,501) kepada individu.

Penjualan semula tiket, atau apa-apa barangan dan perkhidmatan sebenarnya tidaklah salah sekiranya dijual pada harga yang wajar. Hal ini kerana sememangnya konsep dan amalan penjualan semula ini wujud dalam sistem ekonomi, digelar sebagai pasaran sekunder. Namun, apa yang menjadi masalah ialah apabila jualan tersebut dieksploitasi pada harga yang terlampau mahal. Lebih memburukkan keadaan apabila pihak berkuasa gagal memainkan peranan dalam mengawal selia aktiviti-aktiviti sebegini. Masalah ini juga terus berlaku kerana wujudnya ‘
wiling seller
’ yang sanggup menekan harga tiket dengan melampau, serta dalam masa sama ‘
willing buyer
’ yang rela membayar harga mahal demi sebuah pengalaman yang dirasakan tidak dapat dilepaskan seumur hidup.

Tanpa kawal selia yang baik, industri kesenian, hiburan dan kreatif akan selamanya tidak mampu bersaing dengan negara-negara jiran lain. Potensi industri ini untuk menjana hasil yang signifikan buat negara juga bakal terjejas.

Ikuti Ekonomi Rakyat di Telegram


Sekolah Ditutup 42 Minggu Akibat Covid-19, Murid Di Malaysia Hilang 1.3 Tahun Pembelajaran

Share it
Oleh Jarud Romadan Khalidi dan Puteri Marjan Megat Muzafar

Kepelbagaian Isu Kanak-kanak Perlukan Perlindungan Terangkum

Bersempena sambutan Hari Kanak-Kanak Kebangsaan, Malaysia sekali lagi meraikan setiap anak, permata negara. Bagi menzahirkan keprihatinan terhadap kesejahteraan generasi harapan negara, isu kerentanan di awal usia perlu terus diketengahkan dan ditangani sewajarnya.

Kanak-kanak terdedah kepada kemiskinan

Zaman kanak-kanak merupakan peringkat kehidupan yang rentan kerana mereka perlu bergantung kepada orang dewasa untuk memenuhi semua keperluan semasa membesar. Kanak-kanak lebih terdedah kepada kemiskinan. Pada 2019,
405 ribu isi rumah
 dikenalpasti sebagai miskin dan majoriti besar (
335 ribu
) isi rumah tersebut didiami kanak-kanak.
Kemiskinan dalam kalangan isi rumah yang mempunyai anak
 berada pada kadar 8.7%, hampir 7 titik peratusan lebih tinggi berbanding isi rumah tanpa kanak-kanak (2.1%).

Bantuan sosial di Malaysia yang mensasarkan kanak-kanak miskin adalah sesuatu yang wajar. Namun jumlah yang layak mendapat bantuan adalah kecil memandangkan had kelayakan yang ditetapkan berdasarkan pendapatan garis kemiskinan (PGK) adalah sangat rendah. Isi rumah yang berpendapatan melebihi had tersebut tidak layak mendapat bantuan, walaupun perbezaannya sangat kecil.

Kiraan
Institut Penyelidikan Khazanah
 mendapati jika PGK dinaikkan sekali ganda, kadar kemiskinan isi rumah dengan kanak-kanak naik mendadak 4.6 kali ganda, daripada 8.7% ke 39.8%. Ini bermaksud sejumlah besar isi rumah sangat mudah terjejas. Sedikit kejutan ekonomi sudah cukup untuk menjadikan ramai jatuh miskin.

Jurang pendidikan berterusan

Kemiskinan seterusnya boleh melebarkan jurang dari segi kadar penyertaan dan pencapaian dalam pendidikan. Walaupun
pencapaian gred purata nasional (GPN)
 bagi Sijil Pelajaran Malaysia (SPM) telah bertambah baik sejak 2015, GPN murid bandar lebih cemerlang berbanding luar bandar. Perbezaan ini banyak berkait rapat dengan kekurangan infrastruktur dan sumber pengajaran di luar bandar.

Akibat pandemik, isu kanak-kanak tercicir dalam pembelajaran adalah membimbangkan.
Bank Dunia
menganggarkan murid di Malaysia kehilangan 1.3 tahun pembelajaran akibat penutupan sekolah selama 42 minggu pada 2020 hingga 2021. Yang paling terkesan adalah kanak-kanak daripada keluarga berpendapatan rendah terutamanya di kawasan terpencil yang tiada kemampuan dan kemudahan untuk mengikuti pengajaran dan pembelajaran di rumah (PdPR).

Masalah malnutrisi yang meruncing

Pemakanan yang baik adalah asas penting untuk kesihatan sepanjang hayat, terutamanya semasa tumbesaran. Kesihatan yang baik pula menjadi faktor penting penentu kejayaan dalam pelajaran dan pekerjaan apabila dewasa. Namun, kanak-kanak Malaysia menghadapi tiga cabaran malnutrisi iaitu (1) kekurangan zat makanan, (2) kekurangan vitamin dan mineral penting, dan (3) berat badan berlebihan atau obesiti.

Menurut
Tinjauan Kesihatan Kebangsaan dan Morbiditi
, pada 2019 pertumbuhan bagi 22% kanak-kanak berumur bawah 5 tahun terbantut akibat nutrisi tidak seimbang. Manakala 14.8% kanak-kanak berumur 5 – 17 mengalami obesiti. Di sebalik kemakmuran yang dinikmati, Malaysia berada dikedudukan kedua tertinggi bagi kadar obesiti kanak-kanak di Asia Tenggara, di belakang Brunei.

Malnutrisi kanak-kanak bukan terhad kepada golongan miskin tetapi merentasi kelas pendapatan. Kira-kira 22% dan 17% kanak-kanak dalam isi rumah B40 dan T20 adalah terbantut. Manakala 16% dan 18% kanak-kanak dalam isi rumah B40 dan T20 adalah obes. Ini bermakna kekurangan zat bukanlah masalah golongan miskin dan makan berlebihan bukanlah masalah golongan kaya semata-mata.

Penderaan dan eksploitasi kanak-kanak

Sementara itu, kes-kes yang mengancam keselamatan kanak-kanak masih berlaku dan belum ditangani sepenuhnya. Antara 2010 hingga 2020,
Jabatan Kebajikan Masyarakat
 merekodkan peningkatan kes kanak-kanak memerlukan penjagaan dan perlindungan daripada penderaan dan pengabaian, daripada 3,257 kepada hampir 5,900.

Kemelut ekonomi sering mendorong keluarga untuk melibatkan kanak-kanak dalam situasi yang tidak wajar termasuk buruh kanak-kanak dan perkahwinan bawah umur. Menurut
UNICEF
, antara 2007 dan 2017, kira-kira 15,000 perkahwinan bawah umur dilaporkan di Malaysia.
Laporan Pelapor Khas Pertubuhan Bangsa-Bangsa Bersatu
 mendakwa adanya pengambilan buruh kanak-kanak di Malaysia. Malangnya, sejauh mana seriusnya masalah ini tidak jelas kerana tiada data rasmi.

Tangani isu kanak-kanak sekarang sebelum situasi bertambah buruk

Unjuran penduduk
 oleh Jabatan Perangkaan menjangkakan warga dalam umur bekerja akan berkurang menandakan beban untuk menjaga warga emas dan kanak-kanak akan bertambah. Pada 2020, bagi setiap 100 orang umur bekerja, terdapat 44 kanak-kanak dan orang tua untuk dijaga. Angka ini dijangka meningkat kepada 51 pada 2050.

Bagi mewujudkan tenaga kerja yang sihat dan produktif, isu yang dihadapi oleh kanak-kanak terutamanya berkaitan kemiskinan, pendidikan dan kesihatan perlu ditangani secara proaktif. Kekurangan sokongan dari segi pemakanan, pembelajaran serta penderaan fizikal, emosi dan seksual akan merencatkan pertumbuhan kanak-kanak, lantas menjejaskan potensi mereka apabila dewasa terutamanya dari segi kerjaya dan pendapatan. Ini akan mewujudkan suatu kitaran kemiskinan, mengehadkan mobiliti sosial dan melebarkan jurang ketidaksamaan.

Semua kanak-kanak terdedah kepada kemiskinan dan isu kanak-kanak merentas kelas pendapatan. Namun, dari segi perlindugan sosial Malaysia masih belum mempunyai skim khusus untuk kanak-kanak yang didasari undang-undang. Kesannya, sistem bantuan bersasar yang ada sekarang hanya mampu mencapai liputan yang sangat terhad serta tidak menentu, sementara masih ramai terbiar tanpa bantuan sewajarnya.

Kanak-kanak tiada akses serta-merta kepada bantuan apabila ibu bapa mereka mengalami kejutan ekonomi seperti hilang pekerjaan ataupun jatuh sakit, melainkan penjaga ini mempunyai simpanan luar jangka atau ada mencarum ke dalam skim insurans sosial.

Oleh itu, adalah penting untuk menetapkan suatu lantai perlindungan sosial yang merangkumi semua kanak-kanak sebagai benteng yang memastikan tidak seorang pun ketinggalan dan semuanya dapat membesar dengan taraf hidup yang lebih setara. Lantai ini harus menyediakan
manfaat kanak-kanak sejagat
, serta akses sejagat kepada pendidikan dan kesihatan. Sesuai dengan tema Hari Kanak-Kanak tahun ini, perlindungan sosial negara harus ditransformasi untuk mencapai “Keterangkuman Dan Kepelbagaian Untuk Setiap Kanak-Kanak”.

Jarud Romadan Khalidi
 dan
Puteri Marjan Megat Muzafar adalah penyelidik di Institut Penyelidikan Khazanah (Khazanah Research Institute, KRI). Pandangan adalah pandangan penulis dan tidak semestinya mencerminkan kedudukan rasmi KRI.

Ikuti Ekonomi Rakyat di Telegram


Sosialisme, Kapitalisme dan Islam

Share it
Tulisan Prof Syed Farid Alatas

Islam tidak menentukan sistem atau aturan ekonomi-politik yang seharusnya diamalkan umatnya. Yang ditentukan dan digalakkan Islam adalah suatu sistem adab dan akhlak yang seharusnya menggarisbawahi mana-mana dan setiap sistem ekonomi-politik yang didirikan oleh masyarakat Muslim.

Dalam sejarah Islam, telah wujud pelbagai sistem ekonomi politik dari zaman Rasulullah Muhammad hingga sekarang. Pada awal perkembangan masyarakat Islam di Mekah dan Madinah, sistem ekonomi politiknya terdiri daripada sekurang-kurangnya dua jenis, iaitu, sistem atau ragam pengeluaran komoditi skala kecil (
petty commodity mode of production
) dan ragam pengeluaran pemgembara pastoral (
pastoral nomadic mode of production
).

Pada zaman Khilafah Uthmaniyah, Empayar Safawiyah dan Kesultanan Melaka pada zaman pra-moden, sistem ekonomi-politiknya dicirikan, pada umumnya, oleh ragam pengeluaran perlungguhan (
prebendal feudal mode of production
).

Pada zaman sekarang pula, kebanyakan negara Islam mengamalkan sistem kapitalisme atau ragam pengeluaran kapitalis.

Namun begitu, pada zaman moden, sesetengah sarjana dan pemikir Muslim mempunyai kecenderungan terhadap sosialisme yang mereka menganggap jauh lebih sehaluan dengan nilai-nilai Islam berbanding dengan kapitalisme.

Dalam karya beliau,
Islam dan Sosialisme
, Syed Hussein Alatas mengungkapkan pendapat bahawa sosialisme itu sudah ada dalam Islam, dalam erti bahawa Islam sememangnya bersifat sosialis. Pada umumnya, tiada pertentangan antara Islam dan sosialisme. Yang ditentang Islam ialah jenis-jenis sosialisme tertentu.

Di sini kita perlu membezakan antara sosialisme beragama dan sosialisme yang tidak beragama, seperti yang dilakukan oleh tokoh Jawa terkenal, Haji Omar Said Tjokroaminoto, dalam karya beliau yang juga berjudul
Islam dan Sosialisme
.

Syed Hussein Alatas mengatakan bahawa kita sebagai orang Islam tidak seharusnya menyangkal pandangan materialisme dialektik secara keseluruhan, tetapi hanya segi-segi tertentu yang bertentangan dengan agama seperti fahaman materialisme dialektik mengenai asal-usul dan peranan agama, relativisme akhlak dan sebagainya.

” Nilai lebihan ( suprlus value ) inilah yang membolehkan para kapitalis memperolehi keuntungan ” – Prof Syed Farid Alatas

Sosialisme itu tidak seharusnya ditolak oleh sebab kaitannya dengan Karl Marx, pencipta materialisme dialektik. Ramai individu dan golongan masyarakat takut dengan gagasan-gagasan Marx dan Marxisme. Padahal, bukan segala pemikiran Marx bertentangan dengan Islam malah banyak gagasan penting telah dihasilkan oleh Marxisme yang dapat membantu kemajuan masyarakat kita.

Marx paling masyhur dengan karya penyelidikan tiga jilidnya yang berjudul
Modal
(Jer.
Das Kapital
). Tiada universiti terkemuka di dunia ini yang tidak mengajarkan teori-teori Marx mengenai kapitalisme. Marx dianggap salah satu pendiri bidang sosiologi moden. Dia merupakan ahli teori masyarakat kapitalis. Sebahagian besar daripada tulisannya bertujuan untuk memperlihatkan asal-usul, sifat dan akibat ragam pengeluaran kapitalis.

Kapitalisme dapat ditakrifkan sebagai suatu sistem di mana pekerja atau buruh menjual tenaga mereka kepada para pemilik modal. Marx percaya bahawa hal itu menjelmakan hubungan eksploitasi antara pemilik modal dan kelas buruh yang tidak memiliki modal. Melalui dasar eksploitasi, kelas buruh tidak diberikan kembali dalam bentuk upah nilai yang mereka memasukkan dalam proses pengeluaran.

Masalah utama yang diperhatikan Marx ialah tempoh panjang hari kerja. Upah yang ditentukan oleh pasar buruh sedemikian rupa sehingga jumlah jam kerja seorang pekerja menciptakan nilai ekonomi yang melebihi upah yang dibayar oleh para kapitalis kepada para pekerja.

Nilai lebihan (
surplus value
) inilah yang membolehkan para kapitalis memperolehi keuntungan. Pengambilan nilai lebihan ini ditakrifkan sebagai eksploitasi oleh Marx. Eksploitasi muncul daripada perbezaan antara upah yang dibayar kepada perkerja dengan nilai sebenar hasil usaha mereka.

Marx juga membincangkan keterasingan (
alienation
) yang dialami orang dalam masyarakat kapitalis. Kemajuan teknologi menyebabkan pekerja yang melakukan pekerjaan yang sangat berhubungan dan saling bergantung, dan tidak memungkinkan mereka mencapai potensi penuh mereka sebagai manusia yang kreatif dan sensual.

Dalam masyarakat seumpama ini, orang lebih banyak berhubung dengan mesin atau komputer daripada berhubung sesama manusia.

Eksploitasi dan keterasingan ialah dua penyakit utama masyarakat kapitalis moden. Menurut Marx, kelas buruh pada akhirnya akan menyedari keadaan mereka. Mereka akan memahami cara kerja sistem kapitalis. Ini bererti mereka akan memhami peranan mereka dalam penciptaan nilai, bagaimana upah ditentukan, dan bahawa mereka dieksploitasi. Kesedaran inilah disebut sebagai kesedaran kelas (
class consciousness
) oleh Marx.

Dia percaya bahawa kapitalisme akan pada akhirnya memberi jalan kepada sistem yang lebih adil, iaitu sosialisme. Dari segi ini, sejarah telah membuktikan bahawa Marx salah. Namun begitu, Marx memang memiliki pengaruh besar terhadap masyarakat kapitalis.

Penetapan 1 Mei sebagai Hari Buruh mempunyai banyak kaitan dengan usaha Marx. Marx merupakan seorang penggiat dalam gerakan kelas pekerja. Dia telah mendirikan Persatuan Pekerja Antarabangsa pertama yang didirikan di London tahun 1864.

Marx boleh dikatakan sebagai sumber ilham di belakang gagasan May Day atau Hari Buruh Antarabangsa yang jatuh pada 1 Mei di seluruh dunia.

Meskipun perhatian utama Marx adalah eksploitasi kelas pekerja, namun pemahamannya tentang kapitalisme dapat diperluas ke arah kritik pemerintah yang terlibat dalam rasuah, iaiti, pemerintah kleptokratik. Kleptokrasi secara harfiah mengacu pada aturan pencurian. Beberapa pemerintahan dikuasai oleh para ahli politik dan pegawai yang kleptokratik.

Mereka menyalahgunakan jawatan dan kekuasaan mereka untuk mengumpulkan modal dan kekayaan. Kekayaan tersebut digunakan untuk menambah pendapatan mereka dan proses pengumpulan modal. Dan modal adalah salah satu faktor pengeluaran.

Amalan rasuah seperti penyuapan, pemerasan, nepotisme merupakan cara utama pengumpulan modal. Sebenarnya, rasuah merupakan salah satu faktor pengeluaran juga.

Terlepas dari ramalan Marx yang salah tentang kapitalisme, Marx bukanlah ahli teori yang jahat dan ideologi ngeri komunisme yang disaksikan oleh Uni Soviet, Cina, atau Kamboja. Hanya orang yang tidak memahami secara betul gagasan Marx lah yang takut pada ajaran Marx. Mengajarkan gagasan Marx di sekolah atau tempat lain bukan untuk mengkhutbahkan komunisme, melainkan untuk mengkritik kapitalisme.

Eksploitasi, keterasingan dan rasuah merupakan masalah utama kebanyakan negara Muslim pada zaman moden ini. Gagasan-gagasan Marx dan para sosialis selainnya mengetengahkan masalah-masalah ini.

Syed Hussein Alatas menunjukkan dalam buku beliau bahawa sebahagian daripada kerisauan para sosialis tidak lain daripada kerisauan tokoh-tokoh Islam zaman dahulu juga. Beliau menyeru masyarakat Islam supaya bersungguh-sungguh memikirkan dan menggiatkan nilai-nilai sosialisme demi mencapai keadilan sosial.

Prof Syed Farid Alatas merupakan pensyarah sosiologi yang berkhidmat di Universiti Kebangsaan Singapura.

Ikuti saluran Telegram Ekonomi Rakyat untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Sumpahan Petroleum – Pengajaran Dari Venezuela

Share it
Suatu ketika dahulu, manusia terpaksa bergantung samada kepada kekuatan kaki sendiri ataupun tenaga haiwan tunggangan seperti kuda untuk pergi dari sebuah tempat ke tempat yang lain. Namun segalanya berubah apabila dunia memasuki fasa pengindustrian besar-besaran ketika Revolusi Industri sekitar abad ke 19.

Pada ketika itu, pereka cipta, terutamanya di benua Eropah berlumba-lumba untuk membangunkan model kenderaan yang dapat membawa manusia pergi ke sebuah tempat yang jauh dengan lebih cepat. Perjalanan yang memakan masa berhari-hari bertukar menjadi beberapa jam sahaja hasil kemajuan teknologi yang menghasilkan pelbagai jenis kenderaan seperti kereta, kapal terbang dan keretapi.

Sejarah industri automotif moden bermula apabila seorang jurutera berbangsa Jerman, Carl Benz berjaya menghasilkan kereta moden pertama yang menggunakan minyak untuk bergerak pada tahun 1886. Penghasilan kenderaan secara besar-besaran dipelopori oleh syarikat Ford Motor Company, yang berjaya menghasilkan kereta Ford Model T yang begitu ikonik sekitar awal abad ke 20 sehinggakan Henry Ford menjadi orang paling kaya di dunia ketika itu.

Kepesatan pembangunan industri kenderaan ini turut datang bersama dengan penemuan minyak petroleum, yang pertama kali digali secara moden pada tahun 1859 oleh Colonel Edwin Drake, seorang ahli perniagaan Amerika Syarikat. Bermula saat itu, petroleum menjadi sebuah komoditi yang cukup berharga buat sesebuah negara kerana sebahagian besar kenderaan moden beroperasi menggunakan produk-produk petroleum seperti petrol, diesel dan minyak tanah (kerosin).

Malah sehingga ke hari ini, petroleum masih mengekalkan dominasi dalam industri pengangkutan global meskipun terdapat alternatif lain seperti kenderaan elektrik (EV).

Negara-negara yang mempunyai petroleum boleh diibaratkan seperti mendapat ‘durian runtuh’ kerana komoditi petroleum seringkali mendatangkan hasil yang begitu besar buat kekayaan negara, dek kerana nilainya yang begitu berharga.

Bahkan, ada sesetengah negara pengeluar minyak seperti Brunei, Algeria, Venezuela dan Azerbaijan bergantung hampir sepenuhnya terhadap hasil yang dijana oleh eksport petroleum. Negara-negara sebegini mempunyai nisbah peratusan eksport minyak melebihi 90% daripada keseluruhan eksport negara.

Mungkin ada yang beranggapan ekonomi negara-negara pengeluar minyak ini lebih terjamin kerana mereka mempunyai minyak sebagai komoditi utama yang boleh menjana kekayaan buat negara. Namun, disebalik sumbangan besar yang dijana minyak terhadap ekonomi negara, satu aspek yang perlu dilihat dengan lebih mendalam ialah harga minyak mudah turun dan naik bergantung kepada sentimen semasa.

Harga pasaran minyak sering terdedah kepada risiko ketidaktentuan ekonomi global

Sebagai contoh, pandemik COVID-19 yang melanda seluruh dunia pada awal 2020 telah menyebabkan harga minyak jatuh merudum. Hal ini disebabkan permintaan yang secara kebiasaannya tinggi, namun tiba-tiba menjadi perlahan dengan begitu drastik sekali akibat pelaksanaan sekatan aktiviti ekonomi di kebanyakan negara bagi membendung penularan virus tersebut. Kesannya, negara-negara pengeluar minyak terpaksa berhadapan dengan masalah lambakan stok minyak dalam simpanan masing-masing.

Pada Mei 2020, harga kontrak hadapan bagi West Texas Intermediate (WTI) jatuh kepada -AS$37 setong. Harga minyak mentah Brent jatuh serendah AS$9.12 setong pada April 2020.

Kebergantungan yang terlalu besar terhadap hasil yang dijana daripada minyak semata-mata merupakan sebuah resipi terbaik bagi mengundang bencana terhadap ekonomi negara, lebih-lebih lagi sekiranya pengurusan kewangan negara dilingkari dengan penyelewengan dan rasuah.

Contoh yang terbaik dalam hal ini ialah Venezuela yang suatu ketika dahulu merupakan sebuah negara yang menjadi kaya-raya hasil aktiviti pengeluaran minyak berskala besar. Venezuela memiliki rizab minyak terbesar dunia, sebanyak 303.47 billion tong setakat tahun 2021, lebih besar berbanding negara-negara Timur Tengah seperti Arab Saudi (267.19 billion tong) dan Iran (208.60 billion tong), menurut data Pertubuhan Negara-negara Pengeksport Petroleum (OPEC).

Beberapa dekad lepas, ekonomi Venezuela masih mampu bertahan dengan bergantung hampir sepenuhnya kepada hasil minyak, terutamanya selepas harga minyak melonjak naik sekitar awal dekad 2000. Pada ketika itu, Venezuela merupakan negara yang paling kaya di benua Amerika Selatan. Ekonomi Venezuela berkembang dengan baik, sehingga berjaya menurunkan kadar kemiskinan sebanyak 20% antara tahun 2002 hingga 2008. Kerajaan yang dipimpin mendiang Presiden Hugo Chavez melaksanakan pelbagai dasar serta program sosial seperti pembinaan klinik percuma untuk golongan miskin, pemberian subsidi perumahan dan makanan, kesemuanya untuk membantu meningkatkan taraf hidup rakyat Venezuela.

Keluaran Dalam Negara Kasar per Kapita Venezuela pada tahun 2010 lebih tinggi berbanding Malaysia

Hasilnya, Venezuela berjaya merekodkan KDNK per kapita antara yang tertinggi dalam kalangan negara-negara industri, malah lebih tinggi berbanding Malaysia pada ketika itu. Venezuela mencatatkan KDNK per kapita setinggi AS$13,693 pada tahun 2010, lebih tinggi berbanding Rusia (AS$10,675), Argentina (AS$10,386), Malaysia (AS$8,880) dan Afrika Selatan (AS$8,060).

Venezuela turut memberikan subsidi minyak yang begitu tinggi kepada rakyatnya, sehinggakan minyak boleh dibeli dengan harga yang begitu murah sekali, hanya AS$0.06 segelen pada tahun 2015 di Venezuela. Perbelanjaan untuk menampung subsidi ini menelan belanja sebesar 23% daripada hasil Kerajaan Venezuela.

Namun, segala mimpi indah rakyat Venezuela satu-persatu hancur lebur apabila harga minyak global turun dengan mendadak sekitar tahun 2016. Lebih memburukkan keadaan, sejak berdekad-dekad Venezuela terlalu selesa bergantung terhadap hasil minyak, menyebabkan mereka tidak mempunyai kepelbagaian (diversification) industri yang cukup kukuh bagi menyokong ekonomi sekiranya harga minyak jatuh.

Dalam masa yang sama, pengurusan kewangan Venezuela sering bocor akibat ketirisan-ketirisan yang berlaku seperti penyelewengan dan rasuah. Ekonomi Venezuela juga tidak mesra terhadap pelabur-pelabur yang ingin membuka perniagaan di negara itu.

Venezuela berada pada ranking ke 180 daripada 185 buah negara dalam Laporan Doing Business 2013 yang diterbitkan oleh Perbadanan Kewangan Antarabangsa. Sebagai contoh, syarikat automotif terbesar Amerika Syarikat General Motors, terpaksa menutup kilang mereka di Venezuela pada April 2017 setelah dirampas secara tidak sah oleh Kerajaan Venezuela.

Akibatnya, kadar inflasi di Venezuela melonjak ke paras yang langsung tidak masuk akal, sehingga memasuki tahap hyperinflasi. Kadar inflasi dilaporkan mencecah 1.35 juta peratus menjelang hujung tahun 2018. Kadar inflasi yang naik di luar kawalan ini menyebabkan Kerajaan Venezuela menghentikan penerbitan data inflasi mereka kerana tidak mampu lagi untuk mengenal pasti angka inflasi yang berubah begitu mendadak setiap hari.

Nilai matawang Venezuela bolívar jatuh begitu teruk akibat hyperinflasi yang menjejaskan keyakinan pasaran terhadap negara berkenaan, sehingga menyebabkan Kerajaan Venezuela membuat keputusan untuk menggantikan matawang rasmi negara sebanyak tiga kali sejak tahun 2008. Situasi yang berlaku di Venezuela ini bukan sahaja memberi impak negatif terhadap ekonomi negara, bahkan mencetuskan ketegangan sosial yang seringkali menyebabkan protes berdarah terjadi di negara itu.

Sama seperti Venezuela, Malaysia juga merupakan sebuah negara pengeluar minyak. Rizab minyak Malaysia adalah yang ke 27 terbesar di dunia. Rizab minyak Malaysia yang mungkin dan terbukti, atau diklasifikasikan sebagai rizab 2P (proven and probable) berjumlah 6.9 billion tong, setakat Februari 2023, menurut kenyataan Menteri di Jabatan Perdana Menteri (Undang-undang dan Reformasi Institusi) Datuk Seri Azalina Othman Said di Parlimen baru-baru ini.

Syarikat utama minyak dan gas negara, Petroliam Nasional Berhad (PETRONAS), dimiliki sepenuhnya oleh Kerajaan Malaysia. Setiap tahun, PETRONAS menyumbangkan berbillion-billion ringgit kepada Kerajaan Persekutuan dalam bentuk bayaran dividen. Sejak 2009 hingga 2022, PETRONAS sudah membayar sejumlah RM419 billion dividen kepada Kerajaan Malaysia. Pembayaran dividen pada tahun lepas, sebanyak RM50 billion, adalah yang kedua tertinggi dalam sejarah pernah dibayar PETRONAS kepada Kerajaan, susulan PETRONAS berjaya mencatatkan keuntungan bersih terbesar RM101.6 billion bagi tahun 2022.

Peperangan Rusia-Ukraine yang tercetus sekitar Februari 2022 menyebabkan harga minyak global naik mendadak, lantas memberikan peluang kepada syarikat-syarikat minyak ini mengaut keuntungan terbesar dalam sejarah. Syarikat minyak dan gas Arab Saudi, Aramco misalnya, turut mencatatkan keuntungan bersih terbesar AS$161 billion tahun lepas.

Selain dividen, PETRONAS turut menyumbangkan hasil kepada Kerajaan Persekutuan menerusi cukai langsung seperti cukai pendapatan serta cukai tidak langsung seperti duti eksport produk petroleum. Secara keseluruhannya, hasil yang dijana daripada industri minyak dan gas di Malaysia bersamaan 28% daripada jumlah hasil yang dijana Kerajaan Persekutuan pada tahun 2022.

Sebagaimana di Venezuela, subsidi minyak menelan belanja yang besar di Malaysia kerana pelaksanaannya dibuat secara universal, walaupun hakikatnya subsidi secara universal ini memberikan manfaat terbesar kepada golongan kaya berbanding golongan miskin. Sebanyak RM50.8 billion dibelanjakan untuk tujuan subsidi minyak petrol, diesel dan gas petroleum cecair (LPG) sepanjang tahun 2022, menyamai hampir separuh daripada jumlah keuntungan bersih yang dicatatkan PETRONAS tahun lalu.

Perbelanjaan terhadap subsidi minyak yang menelan kos tinggi ini membebankan kewangan Kerajaan, serta tidak mencapai tujuannya yang sebenar untuk membantu meringankan beban golongan berpendapatan rendah kerana diberikan secara universal. Dalam masa yang sama, pemberian subsidi secara berterusan ini merupakan satu bentuk gangguan terhadap pasaran untuk beroperasi secara normal, serta menggalakkan lagi aktiviti-aktiviti penyeludupan yang semakin lama semakin membarah, terutamanya di neger-negeri yang bersempadan dengan negara jiran.

Langkah ke arah melaksanakan subsidi secara bersasar ini perlu dirangka dengan begitu kemas, bagi memastikan kewangan negara tidak terus terbeban, serta mengambil kira faktor risiko peningkatan kadar inflasi. Dalam masa yang sama, langkah juga perlu diatur dalam menambah baik sistem percukaian negara menjadi lebih progresif supaya asas hasil negara dapat dikembangkan dengan baik, lantas mengurangkan kebergantungan terhadap hasil daripada minyak semata-mata yang bersifat mudah turun naik.

Apatah lagi, nisbah hasil Kerajaan Persekutuan kepada KDNK bagi Malaysia diramal turun kepada 15% tahun ini, susulan permintaan global yang semakin perlahan serta penurunan harga minyak.

Mungkin ada yang berhujah tiada apa yang perlu dirisaukan kerana situasi di Malaysia ketika ini jauh lebih baik berbanding apa yang telah berlaku di Venezuela. Namun, sekiranya diteliti dalam laporan-laporan tinjauan ekonomi yang diterbitkan Bank Negara Malaysia, Bank Dunia, Kementerian Kewangan serta pelbagai lagi institusi, sebuah isu yang sering disebut saban tahun ialah mengenai industri Malaysia yang sudah berpuluh-puluh tahun tersangkut dalam rantaian pengeluaran yang bernilai rendah. Kebanyakan pemain-pemain industri di Malaysia lebih selesa mengekalkan model pengeluaran berasaskan buruh, tanpa usaha proaktif untuk menuju ke arah pengeluaran berasaskan modal dan teknologi yang lebih bernilai tinggi dan produktif.

Sekiranya Malaysia enggan berganjak ke arah industri yang lebih bernilai tinggi, serta dalam masa yang sama terus dihantui oleh pelbagai isu penyelewengan dalam pengurusan kewangan Kerajaan, maka tidak mustahil nasib negara ini akan menjadi seperti Venezuela, Sri Lanka dan Nauru yang kesemuanya ini pernah pada suatu ketika dahulu pernah menjadi sebuah negara yang kaya.

Ikuti Ekonomi Rakyat di Telegram


Teknologi & Digital Antara Sektor Berpotensi di Pasaran Saham

Share it
Sektor Teknologi & Digital Antara Yang Mempunyai Potensi Berkembang di Masa Hadapan

Ketua Pelaburan Syariah
VI College
, Helmy Kasim berkata saham-saham sektor teknologi dan digital antara yang berpotensi meningkat naik ketika ini. Menurut beliau, pandemik Covid-19 telah memberi perangsang kepada sektor ini kerana ramai pihak telah mempercepatkan penggunaan teknologi dan digital dalam aktiviti seharian.

Orang ramai terpaksa mengadaptasi perubahan ketika dunia dilanda penularan Covid-19 dengan mengubah tabiat dan tingkah laku mereka. Langkah ini menurut Helmy telah menyebabkan berlaku peningkatan aktiviti-aktiviti yang dijalankan secara atas talian.

” Situasi pandemik Covid-19 telah mengubah tabiat orang ramai. Orang berbelanja daripada rumah, belajar, bermesyuarat, seminar, latihan dan program-program hiburan juga dijalankan secara atas talian. Syarikat-syarikat yang mendapat manfaat daripada trend ini sudah tentulah syarikat yang mempunyai teknologi di dalam IT dan Digital. “.

Ketika diwawancara oleh Ekonomi Rakyat, beliau menyatakan sektor teknologi ini adalah sebuah sektor yang besar kerana mempunyai pelbagai cabang seperti semikonduktor, robotik, 5G dan sebagainya.

Saham sektor-sektor ini menunjukkan peningkatan yang ketara sejak kebelakangan ini. Di Malaysia misalnya, indeks teknologi telah meningkat dari sekitar 24 mata pada Mac tahun lalu kepada lebih 96 mata ketika ini.

Indeks Teknologi di Bursa Malaysia Terus Meningkat

Fenomena ini boleh dilihat dengan jelas melalui harga-harga saham syarikat teknologi di Malaysia. Saham syarikat Genetec telah meningkat 34 kali ganda dari RM1.07 kepada RM37.60. Manakala syarikat Malaysian Pacific Industries pula melonjak 4.5 kali ganda dari RM9.10 kepada RM50.00 sesaham.

Situasi yang sama berlaku di Amerika Syarikat, saham-saham syarikat teknologi meningkat tinggi akibat pandemik ini. Netflix yang merupakan penyiar kandungan hiburan secara atas talian misalnya menggandakan nilai saham mereka kepada $600 berbanding $300 pada Mac tahun lalu.

Saham Zoom yang menyediakan platform panggilan video atas talian turut melonjak sejurus dunia dikejutkan dengan penularan virus Covid-19, meningkat kepada lebih $550 berbanding sekitar $105 ketika lewat Februari 2020. Sejak Mac tahun lalu, indeks teknologi di pasaran NASDAQ telah meningkat lebih 100% dari sekitar 4,030 mata kepada 9,176 mata.

Menurut Helmy, pihak VI College turut menjalankan
seminar pelaburan saham percuma
 kepada mereka yang berminat untuk mendalami
fundamental penting di dalam pelaburan saham
. Peserta yang mengikuti seminar berkenaan akan diberikan pendedahan tentang cara membuat penilaian terhadap saham sekaligus memberikan sedikit sebanyak ‘
insights
‘ sebelum pelabur membuat keputusan di dalam melabur di pasaran saham.

Indeks Teknologi di NASDAQ Meningkat Lebih Dua Kali Ganda

Ketika ditanya mengenai pulangan pelaburan melalui pasaran saham, beliau menyatakan pelabur boleh meraih pulangan melalui dividen ataupun pulangan modal. Dividen merupakan agihan keuntungan yang diisytiharkan oleh syarikat manakala pulangan modal adalah keuntungan hasil jual beli saham yang disebabkan peningkatan harga saham.

Helmy menasihatkan pelabur yang telah berusia untuk lebih memfokuskan saham-saham yang memberikan pulangan dividen. Hal ini kerana adalah amat penting bagi mereka untuk memelihara dan melindungi modal mereka daripada ketidaktentuan harga saham.

Manakala bagi golongan muda, beliau berkata mereka boleh mencuba untuk memiliki saham dengan pulangan modal yang tinggi tetapi perlu sedar dengan risiko yang bakal dihadapi.

Inflasi Meningkat 20.7% Sejak Tahun 2010

Beliau menyarankan orang ramai yang mempunyai duit lebihan untuk mula melabur sekarang bagi melindungi wang daripada kesan inflasi.

” Boleh katakan setiap tahun kita alami isu inflasi ini. Harga naik, kadar tukaran matawang semakin lemah. Jadi kita boleh guna duit lebihan ini untuk melindungi nilai aset kita “

Menurut Jabatan Perangkaan Malaysia, Indeks Harga Pengguna ( CPI ) telah meningkat 20.7% dari tahun 2010 hingga 2020. Komponen makanan dan minuman meningkat lebih 37% dalam tempoh yang sama menunjukkan barangan-barangan harian seperti makanan lebih terdedah dengan kenaikan harga.

Pelaburan saham merupakan salah satu cara bagi memastikan nilai aset tidak dihakis dengan kesan inflasi. Menurut Helmy, fokus utama pelabur adalah mencari saham yang berada di bawah nilai perniagaan ataupun
undervalue
.

Bagi mengetahui dengan lebih lanjut mengenai cara mengetahui potensi saham-saham yang berkualiti serta ilmu-ilmu penting pelaburan saham,
Seminar Labur Saham Syariah
 yang dijalankan secara PERCUMA merupakan program tepat yang perlu dihadiri oleh anda yang berminat untuk melabur di dalam pasaran ekuiti ini.

Ikuti Ekonomi Rakyat di Telegram


Tiga Pakar Ekonomi Tulis Surat Terbuka Kepada Perdana Menteri

Share it

Perang Menentang Covid-19 : Waktu Untuk Bertindak dan Berkepimpinan

Pengenalan

Wabak Covid-19 boleh dikatakan sebagai peristiwa global terburuk pada masa ini. Impaknya terhadap ekonomi dan kualiti hidup tidak pernah terjadi sebelum ini. Kita tidak mengetahui sejauh mana wabak ini akan memberi kesan kepada Malaysia, namun, kemungkinan wabak ini untuk menjadi krisis yang lebih teruk terus meningkat hari demi hari. Dalam segenap aspek, berkemungkinan besar kesan langsung wabak ini akan bersama kita untuk sementara waktu, dan mungkin untuk tempoh 12 hingga 18 bulan lagi.

Wabak ini harus ditangani secara tegas, perancangannya harus diterangkan dengan jelas, dan dilaksanakan untuk memperbaiki integriti institusi-institusi di negara ini, serta keyakinan rakyat terhadap mereka. Mengekalkan keyakinan masyarakat serta perpaduan negara sama penting dengan menguruskan wabak ini dan kesannya.

Kepimpinan negara harus dilihat tegas dan konsisten dengan satu-satunya objektif untuk menjaga kepentingan rakyat. Kebijaksanaan serta membuat keputusan dengan segera merupakan perkara penting. Waktu ini bukan masanya untuk melakukan perkara-perkara kurang penting ataupun memilih untuk menyebelahi mana-mana pihak.

Kami akan membentangkan pandangan kami dalam tiga bahagian, direncanakan melalui tiga isu penting:

Mengurus pandemik : Langkah segera diperlukan untuk menguji, mengenalpasti serta merawat mereka yang dijangkiti dalam kadar segera. Ini memerlukan petugas-petugas barisan hadapan yang terlatih dan dilindungi, sumber-sumber lain serta kemudahan.

Menguruskan mereka yang terkesan : Langkah segera perlu dilakukan untuk menangani mereka yang terkesan dengan impak ini dengan menguruskan wabak sambil memastikan kemudahan asas, utiliti awam dan perkhidmatan sosial terus disalurkan.

Menguruskan ekonomi dan bersiap sedia untuk keadaan selepas krisis : Langkah yang perlu dilakukan untuk menguruskan wabak ini serta mereka yang terkesan akibat wabak ini perlu dijangka dan ditangani

Dalam memberi pandangan dan cadangan ini, kami ambil maklum terhadap situasi yang abnormal, umpama berada di waktu perang. Pertimbangan normal – menguruskan kekangan fiskal, defisit bajet, had hutang, sasaran pertumbuhan atau agensi penarafan – tidak terpakai. Rakyat Malaysia harus diutamakan. Kita harus menggerakkan segala sumber yang ada untuk melakukan apa saja.

Keduanya, prinsip urustadbir untuk diberikan keutamaan adalah :

Petugas kesihatan barisan hadapan perlu diberikan keutamaan

Selain daripada itu, prinsip ekuiti harus diamalkan – dimana perkara untuk memanfaatkan orang ramai perlu diberikan keutamaan

Kita harus mengakui bahawa akan terhadap kompromi dan sebagainya, tetapi pada detik ini ini kita harus mengutamakan perkara keperluan

Kami mencadangkan ‘ rangsangan fiskal ‘ untuk menggerakkan perbelanjaan untuk membantu individu serta syarikat pada waktu yang sukar – bagi mengelakkan masalah aliran wang dari menjadi krisis kecairan yang akan mengakibatkan masalah pengganguran secara besar-besaran serta masalah-masalah yang lain.

Menguruskan Pandemik

Meskipun kadar kematian Covid-19 lebih rendah berbanding virus epidemic yang lain seperti nipah, SARS1 dan MERS, ia amat mudah berjangkit. Menguruskan isu jangkitan ini memerlukan saringan awal, isolasi serta rawatan kepada mereka yang dijangkiti, terutamanya mereka yang lebih terdedah, iaitu golongan tua. Oleh itu, strateginya adalah untuk membendung jangkitan agar sistem kesihatan tidak sesak – yang dipanggil pendekatan ‘
flattening the curve
 ‘

KKM telah merancang untuk meningkatkan kapasiti, melindungi petugas barisan hadapan serta membendung penularan wabak ini melalui Perintah Kawalan Pergerakan ( PKP ) dan untuk meningkatkan proses ujian serta saringan, KKM telah menggerakkan kedua-dua perkhidmatan sektor swasta dan awam. Korea merupakan satu-satunya pengecualian dimana mereka tidak mengenakan sekatan perjalanan, namun menggunakan teknologi untuk menjejaki pergerakan-pergerakan.

Kerajaan perlu mempertimbangkan untuk mengambil langkah seperti mana Kerajaan Perancis lakukan dalam membantu dan melindungi staf barisan hadapan:

Semua topeng muka dan kelengkapan perlindungan harus diutamakan kepada hospital, doktor-doktor, jururawat serta kesemua staf sokongan

Peruntukan untuk pengangkutan, penginapan adalah untuk semua petugas barisan hadapan

Penguatkuasaan yang tegas kepada mereka yang ingin mengambil untung terhadap kelengkapan dan perkhidmatan perubatan serta alatan perlindungan termasuk ujian

Sementara kita menguruskan keadaan kecemasan sekarang, perancangan harus dilakukan untuk tempoh 12 hingga 18 bulan akan datang selepas kita berjaya mengurangkan kadar jangkitan dan apabila Perintah Kawalan Pergerakan berakhir. Ini termasuk dalam keperluan untuk meningkatkan kapasiti perubatan untuk rawatan susulan yang panjang di rumah.

Komunikasi oleh KKM, meskipun secara amnya professional, namun memberi kesan yang terhad. Cadangan kami adalah untuk langkah komunikasi disediakan oleh professional-profesional perubatan yang berlandaskan fakta dan sains. Walaubagaimanapun, banyak perkara perlu dilakukan terhadap media tradisional dan penyiaran serta di media sosial, terutamanya dalam memperbetulkan maklumat-maklumat yang salah yang semakin mendapat tempat dalam kalangan pengguna yang mana mungkin berbahaya. Satu jawatankuasa yang berdedikasi diperlukan untuk menyokong KKM dalam menangani isu ini.

Menguruskan Mereka Yang Terkesan

Akibat yang tidak dapat dielakkan dalam menangani Covid-19 adalah ia akan memberikan kesan negatif yang besar terhadap ekonomi. Langkah-langkah bersakala besar perlu dilakukan untuk menghentikan kemerosotan ekonomi.

Individu dan Isi Rumah

Perintah Kawalan Pergerakan telah memberikan impak negatif kepada jutaan isi rumah yang berpendapatan rendah dan mereka yang mempunyai simpanan yang rendah meskipun pada waktu sebelum wabak Covid-19 berlaku. PKP telah mengurangkan pendapatan banyak peniaga-peniaga kecil yang menjual barangan-barangan makanan dan sebagainya. Sebagai contoh, pasar tani/malam merupakan sumber pendapatan untuk banyak peniaga serta merupakan tempat dimana banyak isi-rumah mendapatkan bekalan makanan dan barangan lain pada harga yang berpatutan.

Terdapat juga mereka yang kehilangan pekerjaan ataupun pendapatan akibat PKP, ini termasuk mereka yang terpaksa bekerja secara separuh masa atau mereka yang diberikan cuti tanpa gaji. Bagi individu dan isi rumah ini, langkah memanjangkan PKP akan menyukarkan lagi kehidupan mereka.

Langkah-langkah yang segera perlu diambil untuk menyalurkan wang kepada mereka yang terkesan pada waktu ini. Pendekatan-pendekatan yang dilakukan oleh kerajaan-kerajaan negara lain perlu dipertimbangkan. MY Card, pangkalan data Bantuan Sara Hidup serta program e-wallet boleh digunakan untuk melaksanakan bantuan tunai. Pengumuman yang baru dilakukan oleh SOCSO berkenaan Program Pengekalan Pekerja ( Employee Retention Programme ) boleh diperluaskan untuk mengimbangi pekerjaan dan pendapatan yang hilang, termasuklah mereka yang bekerja sendiri.

Selain wang tunai, mereka yang terkesan dengan PKP juga mungkin memerlukan tempat penginapan buat sementara waktu; kemudahan-kemudahan tersebut perlu disedia untuk digunakan. Terdapat kes dimana pelajar dan sebagainya terkadas akibat PKP.

Perniagaan

Perniagaan-perniagaan telah terkesan dengan teruk sekali, termasuklah perniagaan-perniagaan yang secara fundamentalnya kukuh. Bantuan perlu disalurkan untuk memastikan perniagaan-perniagaan boleh memempuhi situasi ini. Perkara ini amat penting untuk industri kecil dan Sederhana ( IKS ) – yang keseluruhannya merupakan majikan terbesar di negara ini. Mereka menggajikan lebih kurang 10 juta pekerja dan mempunyai hutang lebih RM300 bilion daripada bank. Meringankan kegusaran mereka membantu memberikan ruang untuk IKS serta pekerja-pekerja mereka. UK sebagai contoh, telah menjamin gaji sebanyak 80% untuk kesemua pekerja untuk mereka yang bergaji sehingga GBP2,500. Meskipun langkah-langkah untuk melindungi IKS telah diumumkan dalam Pakej Rangsangan Ekonomi ( PRE ) , banyak perkara boleh dilakukan untuk memastikan akses berterusan terhadap pembiayaan.

Sebagai contoh, dana yang disalurkan kepada institusi pembiayaan pembangunan ( DFI ) perlu disediakan juga kepada semua perniagaan. Pada waktu ini, kita sepatutnya menyokong keseluruhan ekonomi bukannya hanya sebahagian sektor sahaja. Ini kerana bukan sektor pelancongan sahaja yang terjejas dalam krisis ini. Hal ini bagi bagi memastikan risiko kegagalan perniagaan diminimumkan. Setiap perniagaan mempunyai majikan, pembekal dan pembeli. Pada waktu yang sukar ini, kita harus mengurangkan kegagalan perniagaan terutamanya IKS yang berdaya maju.

Langkah mudah untuk menyalurkan bantuan kepada IKS adalah melalui pengunaan jaminan kerajaan yang dikeluarkan oleh bank. Langkah ini telah berjaya dilakukan dengan berkesan pada 2009 oleh Syarikat MoF Inc. , Syarikat Jaminan Pinjaman Perniagaan Berhad, yang menguruskan jaminan kerajaan dan bekerjasama dengan bank.

Dua jenis perkhidmatan – Perkhidmatan kerajaan seperti pendaftaran, lesen, permit, dsb serta utiliti seperti air, elektrik dan telekomunikasi – masih diperlukan untuk ekonomi, namun caj untuk perkhidmatan haruslah diberikan diskaun buat sementara waktu bagi mengurangkan masalah aliran wang kepada kedua-kedua isi rumah dan juga IKS.

Kerajaan harus membentuk platform kerjasama untuk semua syarikat yang menyediakan perkhidmatan ini untuk memastikan bekalan yang berterusan di samping manangani isu kewangan yang diperlukan untuk melakukan langkah-langkah tersebut.

Rantaian Bekalan

Rantaian bekalan global telah terganggu sejak konflik perdagangan yang berlaku sebelum penularan Covid-19 lagi. Pandemik Covid-19 serta tindakbalas yang diambil untuk menangani masalah ini, terutamanya kawalan pergerakan, telah memburukkan lagi gangguan rantaian bekalan, yang begitu penting untuk negara yang mempunyai ekonomi terbuka seperti kita.

Kami gusar mengenai rantaian bekalan terhadap makanan dan barang-barangan keperluan yang lain. Malaysia mengimport RM50 bilion makanan – dari sayuran segar kepada daging, bijian termasuk beras, serta makanan yang diproses. Harus diingatkan bahawa banyak perniagaan akan beroperasi dengan kadar inventori yang minimum, gangguan rantaian bekalan akan semestinya memberikan kesan terhadap peruncit akhir. Ketiga-tiga kaedah pengangkutan – udara, laut dan darat – telah terganggu dengan serius.

Senarai makanan keperluan dan keperluan yang lain harus dikeluarkan, dan bekalan mereka harus terjamin dengan menjangkakan keadaan semasa untuk berterusan untuk tempoh 12-18 bulan lagi. Langkah strategic untuk menyimpan stok mungkin diperlukan untuk menjamin kecukupan makanan.

Sekurang-kurangnya, kerajaan perlu menjamin bekalan makanan yang dikeluarkan di dalam negara termasuk ayam, telur dan pelbagai barangan yang dieksport serta makanan penting yang diimport termasuklah beras, ikan, sayur-sayuran serta buah-buahan.

Menguruskan ekonomi dan Penetapan Semula Selepas Krisis

Ekonomi mungkin akan menguncup tahun ini meskipun pelbagai langkah telah diambil. Ramai pekerja akan kehilangan pekerjaan dan banyak perniagaan akan gagal. Terdapat juga kemungkinan yang landskap ekonomi selepas ekonomi pulih dari pandemik ini akan berbeza dari tahun-tahun yang lalu.

Kerajaan haruslah menangani isu gangguan yang berlaku akibat penularan wabak ini. Ketidaksepadanan buruh akibat perubahan teknologi, yang sudah pun berlaku, mungkin akan lebih memburuk akibat pandemik ini sekaligus mengakibat pengganguran pada masa hadapan sebagai isu besar.

Keadaan kewangan ekonomi kerajaan dijangka menjadi teruk. Ia telah pun teruk. Dan akan menjadi lebih teruk selepas ini. Keutamaan sekarang adalah untuk menjana pertumbuhan.

Agak jelas bahawa kita juga memerlukan kerjasama serantau, secara ekonomi dan lebih daripada itu, kedua-duanya untuk pertumbuhan pada masa hadapan serta untuk menangani sebarang krisis seperti ini pada masa akan datang. Krisis ini juga menunjukkan bertapa pentingnya untuk mengekalkan hubungan yang rapat dengan rakan-rakan dagang utama yang lain.

Komunikasi dan Ketelusan

Terdapat keperluan yang mendesak untuk mejadi lebih telus dan untuk berkomunikasi secara lebih efektif – secara berkala dan jujur. Komunikasi kerajaan harus berada dalam keadaan yang terbaik serta rakyat perlu mempunyai kepercayaan terhadapnya. Waktu ini merupakan waktu dimana kepercayaan amat diperlukan; jika kerajaan mengambil keputusan untuk menyembunyikan maklumat mengenai aspek penting tentang krisis kesihatan ini untuk apa pun alasan, pelanggaran kepercayaan dan kredibiliti akan mengakibat kesan yang tidak boleh dijangka.

Kesimpulan

Waktu ini merupakan waktu untuk menyatupadukan negara serta politik tanpa menyebelahi mana-mana pihak. Kemampuan kita untuk menangani pandemic ini serta akibatnya bergantung kepada sumber negara. Ia memerlukan lebih dari sekadar kepimpinan politik. Ia memerlukan kesemua rakyat Malaysia.

Kerajaan persekutuan mempunyai sumber yang luas dalam merancang dan melaksana, tetapi kedua-duanya harus dilakukan dengan kerjasama kerajaan negeri dan pertubuhan bukan kerajaan. Kelajuan pelaksanaan merupakan kunci utama, dan tidak sepatutnya dilakukan secara bersendirian. Karenah birokrasi harus diminimumkan buat sementara waktu.

Kami begitu risau tentang inisiatif yang kelihatan kurang jelas dan konsisten oleh kerajaan susulan krisis yang semakin meruncing ini. Kami terkejut dengan perspektif traditional berkenaan bajet berimbang oleh Perbendaharaan Negara, tatkala seluruh dunia, terutamanya Asia Timur, mengambil tindak langkah yang segera, kerana mengetahui bahawa saat ini berbeza berbanding waktu-waktu yang lain.

Pada 2009, berikutan Krisis Kewangan Global, kerajaan memperkenal pakej rangsangan berjumlah hampir RM60 bilion. Pakej tersebut adalah untuk merangsang ekonomi berikutan krisis kewangan tersebut. Apa-apa pakej yang kita perkenalkan sekarang bukan semata-mata untuk merangsang ekonomi, ia adalah untuk menyelamatkan nyawa dan melindungi rakyat Malaysia dari masalah kesihatan. Jika kita sanggup berbelanja RM60 bilion untuk merangsang ekonomi dari krisis kewangan, sudah semestinya kita mampu berbelanja lebih daripada itu untuk melindungi rakyat Malaysia daripada krisis kesihatan yang tidak pernah berlaku sebelum ini.

Kami berharap pandangan yang kami kemukan adalah berguna dan kami bersedia untuk mengulas secara terperinci jika diperlukan. Oleh itu, kami menggesa kerajaan untuk menunjukkan keupayaan kepimpinan dan bertindak segera

Nungsari Ahmad Radhi

Hamdan Abdul Majeed

Muhammed Abdul Khalid

23 Mac 2020

Diterjemah oleh Ekonomi Rakyat

DR NUNGSARI AHMAD RADHI
 merupakan pakar ekonomi dan pernah berkhidmat sebagai Ahli Parlimen Balik Pulau dari tahun 1995 sehingga 1999. Beliau memegang PhD dalam Ekonomi dari Purdue University.

HAMDAN ABDUL MAJEED
 merupakan pengarah di Khazanah Nasional Berhad. Beliau juga berkhidmat sebagai Pengarah Eksekutif di Think City, badan pemikir berkenaan hal ehwal perancangan bandar. Beliau memegang ijazah Ekonomi dan Pengurusan dari University of London

DR MUHAMMED ABDUL KHALID
 merupakan pakar ekonomi dan pernah berkhidmat sebagai penasihat ekonomi Perdana Menteri Ke-7. Beliau juga merupakan penulis buku berkisarkan ketidaksamaan di Malaysia bertajuk The Colour of Inequality. Dr Muhammed memegang PhD dari SciencesPo, Perancis.

Ikuti Ekonomi Rakyat di Telegram


TopGlove Belanja RM774 juta Beli Balik Saham, Raih Untung RM1.8 Bilion

Share it

Syarikat pengeluar sarung tangan, TopGlove dilaporkan telah membelanjakan RM774 juta untuk membeli balik saham. Bulan ini saja, TopGlove membeli balik lebih RM400 juta saham daripada pemegang saham menjadikan jumlah saham yang dipegang oleh perbendaharaan syarikat itu kini sekitar 115 juta saham.

TopGlove mula membeli balik saham mereka sejak September tahun ini selepas harga saham mereka meningkat mendadak gara-gara pandemik Covid-19 yang menyaksikan peningkatan permintaan sarung tangan.

Aktiviti membeli balik saham ini seringkali dikritik kerana ia bertujuan untuk memberi pulangan luar biasa kepada pemegang saham sesebuah syarikat. Pemegang-pemegang saham memperoleh keuntungan besar apabila syarikat membeli balik saham pada harga semasa yang lebih tinggi.

Langkah ini juga memberikan gambaran positif buat nilai sesebuah saham syarikat tersebut kerana meningkatkan Pendapatan bagi Setiap Syer ( Earnings Per Share ) disebabkan jumlah saham di pasaran terbuka yang berkurangan apabila syarikat membeli balik saham.

TopGlove merupakan antara pengeluar sarung tangan yang menerima durian runtuh berikutan pandemik Covid-19. Saham syarikat ini meningkat 350% dari RM1.55 kepada RM7.01 sekaligus menjadikan nilai pasaran syarikat ini berjumlah RM57 bilion.

Selain TopGlove, Supermax Berhad yang turut terjebak di dalam Glovemania turut dilaporkan membeli balik saham mereka. Syarikat yang dikuasai oleh Stanley Thai ini telah membeli balik saham mereka berjumlah RM132 juta sejak April lalu.

Nilai saham Supermax Berhad melonjak dengan tinggi apabila meningkat lebih 10 kali ganda dari RM0.69 kepada RM7.89. Artikel Ekonomi Rakyat beberapa bulan lalu menunjukkan pemegang saham terbesar Supermax, Stanley Thai meraih RM3.6 bilion kekayaan berikutan kenaikan harga saham Supermax lantas meletakkan beliau di tangga ke-15 sebagai orang terkaya di Malaysia.

Banyak pihak berpandangan bahawa syarikat-syarikat pengeluar sarung tangan ini perlu dikenakan cukai durian runtuh kerana meraih keuntungan yang begitu besar akibat Covid-19 ini. Jumlah RM400 juta yang ingin disumbangkan kepada kerajaan sebagai Tanggungjawab Sosial Korporat dianggap terlalu kecil untuk industri yang meraih keuntungan berbilion ringgit.

Untuk tiga suku pertama tahun ini, keempat-empat syarikat sarung tangan terbesar ini meraih keuntungan bersih RM4.5 bilion. Ini bermaksud keuntungan syarikat-syarikat ini adalah sekitar RM1.5 bilion untuk setiap suku.

Berdasarkan andaian di atas, syarikat-syarikat ini berpotensi untuk meraih keuntungan sekitar RM6 bilion pada tahun ini. Jika tambahan 25% cukai durian runtuh dikenakan terhadap keuntungan bersih syarikat-syarikat ini, kerajaan berpotensi meraih sekurang-kurangnya RM1.5 bilion cukai daripada mereka. Angka ini hampir empat kali ganda lebih besar dari sumbangan yang diberikan mereka kepada kerajaan.

Hasil daripada cukai durian runtuh ini boleh digunakan untuk membantu mereka yang terjejas secara langsung dan tidak langsung susulan Covid-19 ini. Kesannya terhadap syarikat-syarikat besar ini juga agak minimum kerana mereka masih lagi mencatatkan keuntungan yang lebih tinggi berbanding tahun-tahun yang sebelumnya.

Risiko untuk syarikat-syarikat ini memindahkan operasi mereka ke luar negara juga begitu rendah memandangkan rantaian bekalan yang kukuh di negara ini. Selain itu, tidak realistik untuk sesebuah syarikat untuk memindahkan operasi perniagaan hanya kerana cukai yang dikenakan secara
one-off
.

Ikuti Ekonomi Rakyat di Telegram


Trend Beli Sekarang, Bayar Kemudian Semakin Popular……. Tetapi Ada Risikonya

Share it
Hutang isi rumah meningkat kepada 93.3% berbanding KDNK pada tahun lalu – BNM

Sejajar dengan perkembangan perdagangan elektronik, skim beli sekarang, bayar kemudian yang ditawarkan oleh penjual-penjual produk semakin popular dalam kalangan rakyat Malaysia. Dari barangan seperti telefon, komputer riba, perkakas dapur hinggalah baju, hampir kesemua barangan kini mempunyai pilihan sedemikian.

Ramai yang gembira dengan pilihan ini kerana pengguna tidak perlu menabung untuk tempoh seketika sehinggalah mempunyai wang yang cukup untuk membuat pembelian secara tunai. Kaedah pembelian beli sekarang dan bayar kemudian juga lebih mudah diakses berbanding membuat permohonan kad kredit yang memerlukan pelbagai birokrasi.

Ada juga sebilangan produk yang tidak mengenakan sebarang faedah tambahan terhadap barangan yang dibeli. Pengguna hanya perlu membuat ansuran mengikut tempoh masa yang ditetapkan.

Bagi penjual, kebarangkalian untuk prospek pelanggan untuk membeli produk yang dijual lebih tinggi kerana pelanggan boleh menangguhkan pembayaran.

Namun demikian, ada risiko yang perlu dibimbangkan. Program beli sekarang, bayar kemudian rata-ratanya tidak melakukan sebarang penilaian berkenaan latar belakang pelanggan mereka sekaligus merisikokan hutang mereka.

Penggunaan program beli sekarang, bayar kemudian juga tidak dilaporkan di dalam penyata rekod kredit seseorang sekaligus meningkatkan lagi risiko terhadap permohonan pinjaman yang dibuat pengguna kelak terhadap institusi-institusi kewangan. Pengguna juga berisiko untuk dikenakan bayaran denda yang tinggi jika gagal membayar pada tempoh masa yang ditetapkan.

Hutang isi rumah kini sebanyak RM1.321 trilion

Laporan di Amerika Syarikat menyatakan bahawa golongan muda antara yang paling menggemari sistem pembelian sebegini. Kaedah pembayaran ansuran jangka masa pendek telah meningkat 215% pada dua bulan terawal tahun ini berbanding tempoh yang sama tahun lalu.

Nilai transaksi barangan yang menggunakan kaedah beli sekarang, bayar kemudian juga meningkat dari $9.5 bilion pada 2019 kepada $19 bilion pada tahun lalu.

Di Malaysia, hutang isi rumah berbanding KDNK telah meningkat dengan mendadak pada tahun lalu kepada 93.3% ( RM1.32 trilion ) susulan krisis Covid-19. Jika kadar pertambahan hutang semakin tinggi dan ekonomi berkembang perlahan, angka ini dijangka akan terus meningkat untuk tahun ini.

Bagi pengguna, skim beli sekarang, bayar kemudian merupakan satu kemudahan yang perlu digunakan secara berhemah dan bijak. Bagi peniaga, ia mungkin satu kaedah berkesan bagi melariskan produk mereka.

Namun jika tidak dikawalselia dengan baik, kaedah pembayaran beli sekarang, bayar kemudian mungkin bakal mengundang masalah di kemudian hari.

Ikuti Ekonomi Rakyat di Telegram


Tubuhkan DanaRumah Untuk Selamatkan Rakyat Malaysia

Share it

Pada tahun 1999, kerajaan Malaysia menubuhkan Danaharta, sebuah syarikat bertujuan khas (Special Purpose Vehicle-SPV) bertujuan untuk mengambil-alih pinjaman bermasalah (Non-Performing Loan – NPL) dari institusi kewangan di Malaysia. Danaharta mengeluarkan bon yang dijamin kerajaan, dan diberikan kepada institusi kewangan tersebut termasuk suntikan modal oleh kerajaan.

Ini membolehkan institusi kewangan yang nazak ketika itu bernafas, dan diselamatkan dari kerugian teruk lantaran NPL yang tinggi. Secara mudahnya, kerajaan menyediakan kemudahan kewangan kepada institusi kewangan bagi mengelakkan mereka berdepan masalah, dan memberi ruang untuk institusi kewangan ini memperbaiki kewangan mereka.

Melihat situasi semasa kesan dari penularan wabak Covid-19, kami berpandangan kerajaan wajib menubuhkan sebuah SPV bagi membantu rakyat marhaen. Dengan jangkaan begitu ramai yang telah, sedang dan akan hilang pekerjaan dan sumber pendapatan, sudah pasti ramai yang bakal berdepan kesusahan membayar ansuran bulanan rumah mereka.

Program yang kami namakan DanaRumah ini bersifat pembiayaan terbalik (reverse mortgage). Secara mudahnya:

1. Kerajaan menubuhkan DanaRumah.

2. DanaRumah akan membuat bayaran bulanan bagi mereka yang tidak mampu membayar ansuran bulanan kepada bank (dengan potongan diskaun daripada bank), dengan tempoh masa maksima 4 tahun (jangkaan konservatif untuk ekonomi pulih sekitar 3 tahun).

3. Apabila pemilik rumah sudah mempunyai pendapatan yang stabil nanti, pemilik akan membuat pembayaran seperti biasa kepada bank. Dalam masa yang sama, pemilik juga perlu membayar ansuran kepada DanaRumah (dibahagikan kepada maksima 10 tahun dengan kadar keuntungan/faedah yang rendah).

4. Jika pemilik berhasrat untuk menjual rumah yang dibiayai Dana Rumah, DanaRumah akan mempunyai bahagian daripada ekuiti yang dijual, tertakluk kepada jumlah pembiayaan yang disediakan DanaRumah.

5. Pembiayaan ini terpakai hanya untuk sebuah rumah (rumah pertama). Rumah ini mesti bernilai RM450 ribu dan ke bawah di Lembah Klang, RM300 ribu dan ke bawah di bandar-bandar utama, dan RM200 ribu dan ke bawah di kawasan luar bandar.

6. Sekiranya ada pemilik rumah yang di luar kategori (contohnya nilai rumah RM500 ribu) tetapi ingin turut serta dalam program ini, pemilik harus bersetuju menurunkan nilai rumah ke ambang yang ditetapkan. Ataupun, pemilik perlu membenarkan DanaRumah mengambil bahagian dalam ekuiti secara pertambahan penyertaan (Increasing Musharakah – Reverse Musharakah Mutanaqisah). Ini membolehkan DanaRumah mendapat keuntungan sekiranya ada penambahan nilai nanti. Namun tujuan asalnya haruslah untuk mengawal harga rumah.

Secara umumnya, program ini menyasarkan untuk membantu golongan terbawah (B70) yang mungkin berdepan masalah kewangan sementara. Dengan adanya program ini, pemilik rumah akan bebas dari tekanan kemungkinan rumah dilelong pada harga yang rendah, yang akan terus menambah beban hutang mereka.

Dengan ada kebarangkalian harga rumah akan meningkat dalam beberapa tahun yang mendatang, risiko untuk program ini adalah agak rendah. Jika pemilik gagal membayar ansuran dalam tempoh 5 tahun, DanaRumah boleh membayar baki pinjaman kepada bank dan mengambilalih rumah tersebut. Rumah itu dapat dijual pada nilai semasa, yang memungkinkan pemilik asal mendapat sedikit keuntungan dan bebas dari tekanan hutang.

Dr Mohd Ariff
 merupakan pemegang ijazah kedoktoran Kewangan Islam dari INCEIF dan telah melakukan penyelidikan yang mendalam mengenai isu rumah mampu milik di Malaysia

Ikuti Ekonomi Rakyat di Telegram


Ulangtahun Pertama Ekonomi Rakyat – Teguh Merakyatkan Pemikiran

Share it

Ekonomi Rakyat, sebuah portal ekonomi atas talian telah menjangkau usia satu tahun pada 31 Januari 2021. Berkat sokongan pembaca terutamanya dari pengikut di Facebook dan Twitter, portal ini telah berjaya menjadi wadah buat wacana ekonomi di media sosial di dalam bahasa kebangsaan kita, Bahasa Melayu.

Kewujudan Ekonomi Rakyat diinspirasikan dari sikap dan gelagat sebilangan ahli ekonomi, penyelidik dan ahli akademik yang gemar membicarakan hal ehwal ekonomi di dalam Bahasa Inggeris dan secara elitis.

Agak ironi, golongan ini kerap kali cuba menyelesaikan masalah orang-orang susah dari tingkat tiga belas di sebuah menara pencakar di langit di tengah-tengah kota raya Kuala Lumpur.

Di dalam kesejukan angin penyaman udara, mereka ini bertungkus lumus memerah idea dengan menggunakan jargon-jargon yang dipelajari ketika menuntut ilmu di sekolah ekonomi terkemuka di kota London untuk membincangkan permasalahan dari dapatan kajian terbaru mereka sambil menikmati juadah makan tengah hari yang dihidangkan secara buffet.

Fenomena seperti ini sudah berlarutan sejak sekian lama. Puluhan laporan, kajian dan penyelidikan yang dikeluarkan dalam kalangan penyelidik sosial tidak dibincangkan secara terbuka. Proses
advocacy
 ataupun mendapatkan perhatian dan kesedaran orang awam hasil dari dapatan kajian sering tidak berlaku dalam kalangan penyelidik.

Ekonomi Rakyat hadir untuk merakyatkan pemikiran. Ilmu-ilmu ekonomi dan sosial boleh dibincangkan di dalam Bahasa Melayu dengan menggunakan bahasa yang mudah dah ringkas sekaligus dapat menjangkau lebih ramai pembaca.

Slogan ‘Merakyatkan Pemikiran’ ini pula diilhamkan dari kata-kata yang diungkapkan oleh Prof Jomo KS pada tahun 2019 ketika diwawancara di RTM dimana beliau mengkritik sikap elitis dalam kalangan orang-orang yang dikatakan terdidik ini.

” Itu tanggungjawab kita semua terutama sekali mereka yang menganggap diri mereka lebih terdidik. Tujuan kita
merakyatkan pemikiran
, merakyatkan pengetahuan ini dan bukan kita cakap antara kita saja dan secara elitis dan tidak mempedulikan nasib rakyat dan jangan kita hina rakyat. Jangan kita sangka kerana orang tidak pergi universiti misalnya dia tidak boleh faham. Semua orang boleh faham kalau kita cuba jelaskan dengan baik “

Dengan penembusan internet yang rancak belakangan ini, sudah tiba masanya untuk orang ramai dari segenap lapisan masyarakat dihidangkan dengan bacaan-bacaan ekonomi dan sosial yang lebih berpaksikan sudut pandang rakyat.

Ketika Ekonomi Rakyat pertama kali menerbitkan artikel, ekonomi rakyat masih lagi stabil meskipun kes Covid-19 sudah disahkan di negara ini melalui pelancong asing. Namun beberapa minggu kemudian, virus ini telah menular ke seluruh pelusuk negara mengakibatkan kerajaan memulakan Perintah Kawalan Pergerakan.

Semenjak itu, negara ini berada di dalam krisis ekonomi terburuk sepanjang penubuhan Malaysia. Ekonomi rakyat hampir hancur, ratusan ribu dibuang kerja manakala ratusan ribu lagi
underemployed
. Ribuan perusahaan ditutup termasuk syarikat-syarikat besar. Keluaran Dalam Negara Kasar ( KDNK ) Malaysia jatuh 17.1% pada suku kedua 2020, terburuk di dalam sejarah.

Ekonomi Rakyat mula membincangkan mengenai polisi ekonomi kerajaan dari pandangan dan perspektif rakyat. Berbeza dengan ahli ekonomi ataupun penyelidik di luar sana yang gemar memetik istilah-istilah seperti ‘ peratusan hutang negara berbanding KDNK ‘ ataupun ‘ tekanan fiskal ‘ tatkala ditanya oleh akhbar mengenai pakej rangsangan yang baru diumumkan.

Penerimaan pengikut Ekonomi Rakyat di media sosial pula boleh dikatakan memberangsangkan. Dalam tempoh setahun, lebih 11,000 pengikut telah mengikuti kami di Twitter dengan jutaan
impressions
 belakangan ini manakala Facebook kami diikuti lebih 4,000 orang.

Dengan kesempatan ini, Ekonomi Rakyat ingin merakamkan ribuan penghargaan buat pembaca dan pengikut Ekonomi Rakyat yang mengikuti kami sepanjang setahun yang lalu. Tidak lupa juga ucapan terima kasih kepada penulis-penulis yang menyumbangkan artikel dan buah pandangan mereka melalui platform ini.

Ekonomi Rakyat

Kuala Lumpur

31 Januari 2021

Ikuti Ekonomi Rakyat di Telegram